Lebih tiga juta kenderaan dijangka guna KLK dan LPT1
Oleh ABDUL RASHID ABDUL RAHMAN

15 April 2023, 12:04 pm
KUANTAN – Pengendali Lebuh Raya Kuala Lumpur–Karak (KLK) dan Lebuh Raya Pantai Timur (LPT1), Anih Berhad menjangkakan lebih tiga juta kenderaan akan menggunakan dua lebuh raya berkenaan dalam tempoh 19 April hingga 1 Mei depan sempena sambutan Hari Raya Aidilfitri.
Pengurus Besar Kanan Anih Berhad, Radzimah Mohd Radzi berkata, jumlah trafik ke Pantai Timur dijangka mengalami peningkatan bermula 19 April hingga 21 April manakala kesesakan trafik menghala ke Kuala Lumpur dijangka dari 24 April hingga 1 Mei.
“Pihak kami berharap agar pengguna lebuh raya merancang perjalanan di musim perayaan dan percutian ini memandangkan jangkaan aliran trafik meningkat semasa musim perayaan kepada lebih tiga juta kenderaan di KLK dan LPT1.
“Kami akan membuat edaran cadangan jadual perjalanan (TTA) di Plaza Tol Gombak, Karak dan Bentong pada 16 April ini selain membuat hantaran di laman sosial Anih Berhad sebagai rujukan pengguna lebuh raya,”katanya di sini hari ini.
Menurutnya Anih Berhad komited dalam usaha mengurangkan kesesakan termasuk menambah sehingga 30 peratus bilangan kakitangan sokongan di plaza tol serta menempatkan lebih 140 anggota Jabatan Sukarelawan Malaysia (Rela) di beberapa kawasan strategik di sepanjang lebuh raya.
Katanya selain itu pihak Anih juga akan meningkatkan jumlah pekerja pasukan rondaan LPT1 dan trafik sebanyak 20 peratus serta memperbanyakkan rondaan bagi memastikan kelancaran trafik sepanjang tempoh tersebut.

“Sebelum memulakan perjalanan, ingatan penting untuk para pengguna agar memastikan baki e-Wallet dan kad Touch n’ Go mencukupi demi mengelakkan sebarang masalah berkaitan baki tidak mencukupi ketika di plaza tol.
“Demi keselesaan dan keselamatan, para pemandu dinasihatkan agar sentiasa memandu secara berhemah dan berhenti di kawasan Rehat dan Rawat (R&R) atau hentian sebelah sekiranya perlu,”ujarnya.-KOSMO! ONLINE


Ambulans udara jimatkan kos kerajaan RM15juta
Oleh MOHD YUNUS YAKKUB

15 April 2023, 1:02 pm
SHAH ALAM – Perkhidmatan ambulans udara yang bakal bermula 1 Mei ini akan menjimatkan kos kerajaan sebanyak RM15 juta setahun.
Menteri Pembangunan dan Kerajaan Tempatan, Nga Kor Ming berkata, ia menggunakan helikopter bomba jenis Augusta AW109E sedia ada yang diubah suai dan dilengkapi dengan peralatan perubatan kecemasan.
Katanya, kerjasama ini dilakukan bersama Kementerian Kesihatan (KKM) seterusnya membuktikan Kerajaan Perpaduan bukan sahaja prihatin tetapi bekerja satu pasukan.
“Ketika ini, KKM terpaksa mengupah khidmat pakar swasta termasuk ‘flying doctor’ di kawasan pendalaman dengan anggaran perbelanjaan setiap tahun berjumlah RM20juta.
“Menerusi khidmat ditawarkan pasukan bomba, kita cuma belanja RM5juta setahun. Jadi, kita jimat duit rakyat sebanyak RM15juta setiap tahun dan satu penggal berjumlah RM75juta,” katanya pada sidang akhbar semalam.
Terdahulu, beliau melancarkan Emergency Medical Air Ambulance Rescue Services (EMARS) dan Kempen Keselamatan Musim Perayaan Tahun 2023 bersama Menteri Kesihatan, Dr. Zaliha Mustafa di pekarangan Aeon Mall, Seksyen 13, di sini.

Kor Ming memberitahu, perkhidmatan ambulans udara ketika ini hanya melibatkan seluruh Semenanjung dengan memfokuskan kepada kes kecemasan seperti pemindahan organ dan kemalangan.
“Setakat ini, hanya satu ambulans udara dan kita berharap jika kedudukan kewangan bertambah baik dapat memperoleh lagi helikopter baharu kesemua seluruh negara.
“EMARS akan membawa enam individu termasuk doktor dan pegawai selain pesakit serta peralatan dan bekalan perubatan,” jelasnya.
Mengulas mengenai kempen Keselamatan Musim Perayaan, beliau berkata, Jabatan Bomba dan Penyelamat (JBPM) telah membekukan cuti 80 peratus anggotanya bagi menjalankan tugas mengikut syif di 334 buah balai bomba di seluruh negara. -KOSMO!ONLINE


Penyampai radio KL FM cipta nama di Indonesia
Oleh MOHD. HAIKAL ISA

15 April 2023, 12:51 pm
PETALING JAYA – Penyampai radio KL FM, Azura Pedora mula mengorak langkah sebagai penyanyi apabila kini mencetus fenomena di Indonesia menerusi single berjudul Kemarau Cinta.
Azura, 42, tidak menyangka lagu yang dirilis pada 2015 itu kini menjadi siulan di republik tersebut.
“Alhamdulillah, lagu Kemarau Cinta mendapat sambutan hangat dalam kalangan pendengar di Indonesia.
“Malah, setiap lagu dendangan saya yang diputarkan di kebanyakan stesen radio membolosi carta Top 1 Hits di Indonesia.
“Antaranya, lagu Ku Tahu Kau Di Hatiku, Atas Kehendak Mu, Ikatan Kasih, Hari Hari Berhari Raya dan Tingkah Aidilfitri,” katanya.
Azura berkata, lagu Ikatan Kasih yang dihasilkan pada 2016 sehingga kini masih menduduki carta Top 1 Hits di Indonesia.

“Manakala, lagu duet bersama penyanyi dangdut Indonesia, Khairat KDI berjudul Again Dan Lagi Dan Lagi masih menduduki carta Top 1 Hits membolosi carta di 11 stesen radio di Indonesia,” katanya.
Tidak lengkap jika tidak menyentuh kerjayanya sebagai penyampai radio, Azura berkata, dia baru sahaja berkhidmat di stesen radio KLFM sejak November tahun lalu.
“Sebelum ini, saya bertugas di Johor FM lebih sepuluh tahun. Sebagai penyampai radio, saya bertuah diberikan peluang mengasah bakat dalam bidang nyanyian.
“Jadual kerja saya juga teratur seperti dijadualkan walaupun sibuk memenuhi undangan nyanyian di Indonesia dan Australia,” katanya.
Sebelum ke Johor FM, Azura bersama stesen radio, Muzik FM selama 10 tahun.
Bagaimanapun, apabila stesen radio Muzik FM dijadikan radio dalam talian, Azura diserapkan sebagai pembaca berita, pengacara dan wartawan penyiaran selama setahun, sebelum bertukar ke Johor FM. – KOSMO! ONLINE


Persiapan terakhir Malaysian Tigress
Oleh MUHAMMAD ZUHAILY BADLISHAH

15 April 2023, 12:00 pm
SKUAD hoki wanita kebangsaan kini memasuki fasa persiapan terakhir sebelum ke Sukan SEA Kemboja 2023 di Phnom Penh bulan depan apabila dijadualkan menyertai Kejohanan Jemputan Antarabangsa di Wilayah Jiangsu, China.
Malaysian Tigress berangkat ke Wilayah Jiangsu awal pagi tadi bagi menguji keupayaan mereka menentang tiga pasukan kelab China yang berlangsung di Pusat Latihan Hoki Wujin sehingga 27 April ini.
Ia bermakna para pemain dan barisan kejurulatihan terpaksa mengorbankan sambutan Hari Raya Aidilfitri dijadualkan pada 22 April ini semata-mata mahu memastikan pingat emas Sukan SEA Kemboja 2023 menjadi milik negara.
Ketua jurulatih skuad wanita, Mohd. Nasihin Nubli Ibrahim berkata, kejohanan jemputan itu perlu digunakan sebaiknya oleh para pemain untuk memperkemas dan memperbaiki kelemahan serta membentuk keserasian yang lebih baik.
“Ini adalah medan terbaik menimba pengalaman dan meningkatkan keserasian dalam kalangan pemain sebagai persiapan terakhir bagi merealisasikan sasaran mempertahankan pingat emas sewaktu edisi 2017 di Kuala Lumpur,” katanya.
Biarpun memegang status gergasi hoki wanita di rantau Asia Tenggara, tetapi Nasihin enggan memandang rendah keupayaan negara-negara lain pada saingan di Padang Hoki Morodok Techno bermula 9 Mei ini.

Sehubungan itu, Nasihin memberikan peluang kepada dua pemain muda daripada skuad Young Tigress untuk membuat debut bersama pasukan senior iaitu Nur Nabila Alia Yussaini, 21, dan Azmyra Mia Sofea Azhairy, 19.


Wanita menangis atas jambatan kerana keputusan mahkamah
Oleh MOHD RIDZAUDDIN ROSLAN

15 April 2023, 11:40 am
PUTRAJAYA- Seorang wanita tular dalam video TikTok kerana duduk dalam keadaan menangis di atas Jambatan Wawasan, Presint 2 di sini semalam dilaporkan mengalami tekanan perasaan kerana keputusan mahkamah bagi tuntutan kes sivil tidak berpihak kepadanya.
Ketua Polis Daerah Putrajaya, Asisten Komisioner A Asmadi Abdul Aziz berkata, difahamkan, tindakan wanita itu duduk di atas jambatan kerana mahu menenangkan perasaan ekoran keputusan mahkamah tidak berpihak kepadanya.
“Polis mengesan satu hantaran TikTok menerusi akaun Edywoo mengenai seorang wanita berada di atas jambatan dalam keadaan menangis dan mencurigakan semalam.
“Bertindak atas maklumat selepas menerima panggilan kecemasan daripada orang ramai, Unit Kereta Peronda Polis (MPV) bergerak ke lokasi dan membawa wanita berkenaan ke Balai polis Presint 7 untuk siasatan lanjut.
“Hasil siasatan mendapati wanita itu yang juga suri rumah berusia 30-an pergi ke jambatan terbabit kira-kira 11 pagi semalam,” katanya dalam satu kenyataan di sini hari ini.
Menurutnya, soal siasat terhadap mangsa mendapati wanita itu mengalami tekanan kerana perlu membayar sejumlah wang ekoran keputusan dibuat mahkamah.

“Siasatan juga mendapati tujuan wanita berkenaan berada di jambatan bukan berniat untuk membunuh diri sebaliknya hanya mahu menenangkan perasaan.
“Pihak keluarga wanita itu dipanggil untuk membantu siasatan dan dia sudah dirujuk ke Hospital Putrajaya untuk menerima rawatan lanjut,” katanya.
Susulan itu, A Asmadi menasihatkan orang awam supaya tidak membuat sebarang spekulasi berkaitan kejadian itu dan berhubung dengan pihak berkuasa sekiranya mempunyai sebarang masalah serta tidak mengambil tindakan melulu.
Katanya, sebarang maklumat mengenai kes jenayah di daerah ini boleh hubungi talian 03-88862222/2145. – KOSMO! ONLINE


PRN: BN,PH selesai bahagi 80 peratus kerusi di enam negeri
Oleh MUSTAQIM MOHAMED

15 April 2023, 11:43 am
KOTA BHARU – Kerajaan Perpaduan yang terdiri daripada Barisan Nasional (BN) dan Pakatan Harapan (PH) sudah 80 peratus selesai mengagihkan kerusi di enam buah negeri yang terlibat Pilihan Raya Negeri (PRN).
Setiausaha Agung UMNO, Datuk Dr. Asyraf Wajdi Dusuki berkata, baki 20 peratus pengagihan kerusi di negeri-negeri terbabit ketika ini memerlukan perincian yang lebih sebelum ia dimuktamadkan.
Menurutnya, secara umumnya, tiada masalah besar yang berlaku dalam pembahagian kerusi di enam buah negeri itu apabila proses rundingan antara BN dan PH berlangsung dalam suasana harmoni.
“Setakat ini, proses pengagihan kerusi gabungan Kerajaan Perpaduan sudah 80 peratus selesai.
“Meskipun kali pertama bekerjasama (BN dan PH), segala rundingan berjalan secara harmoni dan positif apabila semua pihak sentiasa bersikap terbuka dalam membuat keputusan,” pada sidang akhbar selepas Majlis Make Colek Bersama Kelab Media Kelantan Darul Naim (Kemudi) di Ayang Cafe di sini semalam.
Mengulas lanjut, Asyraf Wajdi memberitahu, Sekretariat Kerajaan Perpaduan melalui Jawatankuasa Pilihan Raya turut menetapkan lima parameter sebagai persediaan untuk berdepan PRN

“Objektif khusus untuk Kelantan adalah memastikan lebih banyak kerusi dimenangi oleh gabungan PH dan BN. Tujuan paling utama adalah untuk memastikan kerajaan negeri tidak memandang enteng harapan rakyat,” katanya – KOSMO! ONLINE


[VIDEO] Dua pekerja pukul majikan kerana lewat bayar gaji
Oleh IVAN AMIRUL

16 April 2023, 10:49 pm
KOTA KINABALU – Polis menahan dua individu dan sedang mengesan dua lagi rakan mereka kerana dipercayai terlibat dalam insiden memukul pengarah projek pembinaan sebuah syarikat swasta di Taman Perindustrian Kota Kinabalu (KKIP) di sini semalam.
Kejadian yang tular di media sosial tersebut dipercayai berlaku akibat rasa tidak puas hati pekerja binaan terbabit kerana kelewatan membayar gaji oleh majikan mereka iaitu mangsa yang juga seorang warga Korea.
Ketua Polis Daerah Kota Kinabalu, Asisten Komisioner Mohd Zaidi Abdullah berkata, mangsa seorang lelaki berusia 53 tahun membuat laporan polis pada pukul 12.40 tengah hari ini.
“Mangsa mengalami lebam serta bengkak di beberapa bahagian badan dan mendapat rawatan sebagai pesakit luar di Hospital Queen Elizabeth (HQE). Susulan laporan itu, polis menahan dua suspek, manakala dua lagi rakan suspek yang turut terbabit sedang dikesan.
“Hasil siasatan mendapati, punca berlakunya kejadian merusuh itu adalah disebabkan keempat-empat suspek serta pekerja-pekerja lain tidak berpuas hati atas kelewatan pembayaran gaji oleh pihak syarikat,” katanya dalam kenyataan media hari ini.
Mengulas lanjut, Mohd Zaidi menyatakan kes disiasat mengikut Seksyen 148 Kanun Keseksaan kerana merusuh. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Yayasan Ikhlas anjur Malam Ambang Pahala 1000 Bulan di Facebook, Youtube
Oleh KOSMO

16 April 2023, 9:57 pm
PETALING JAYA – Yayasan Ikhlas akan menganjurkan program Malam Ambang Pahala 1000 Bulan yang akan disiarkan secara langsung di platform Facebook dan Youtube esok.
Dalam satu kenyataan Yayaysan Ikhlas berkata, program itu menyediakan pelbagai program menarik seperti Ziarah Kasih Ramadan, majlis bacaan Yaasin dan tahlil, khatam perdana, dan sembang moreh.
Jelasnya, pelbagai hadiah menarik dan cabutan bertuah buat para penoton yang menonton sehingga akhir program.
“Program ini disiarkan secara langsung yang turut menampilkan pengacara Hazeman Huzir dan Faizal Ismail dalam segmen Sembang Moreh.
“Turut menampilkan Shahir Zawawi (Pembimbing Khatam Al-Quran) dan Cikgu Sofizah (Qariah), serta barisan panel jemputan bersama Nadir Al Nuri (Cinta Gaza Malaysia), The Helmis (Aktivis Mapim), PU Amin, Aina Abdul (Juara AJL 37), Namie (Juara Muzikal Lawak Superstar 3),”kata kenyataan itu.
Tambahnya, sepanjang Ramadan Yayasan Ikhlas juga turut menyiarkan alunan zikir munajat bersama Ammar Mukhlis di Facebook dan Youtube Yayasan Ikhlas.

“Program ini sedikit sebanyak memberi peluang kepada umat Islam khususnya meningkatkan lagi amal ibadah pada 10 malam terakhir di mana malam yang tidak akan kembali dalam mana-mana bulan.
“Malah ia juga lebih baik dari malam 1000 bulan,”ujarnya.-KOSMO! ONLINE


2,500 bubur lambuk air tangan Tunku Azizah buat penghuni Penjara Penor
Oleh NORHAFIZAN ZULKIFLI

16 April 2023, 8:05 pm
KUANTAN – Sebanyak 2,500 bubur lambuk air tangan Raja Permaisuri Agong, Tunku Azizah Aminah Maimunah Iskandariah diagihkan kepada penghuni Penjara Penor, di sini, hari ini.
Dalam program julung kali diadakan di penjara terbabit, sebanyak tiga kawah bubur lambuk dinamakan sebagai bubur Che Minah Sayang (CMS) diagihkan kepada penghuni penjara serta kakitangannya.
Tunku Azizah bertitah, baginda menamakan bubur lambuk berkenaan bersempena gelaran yang dipanggil Yang di-Pertuan Agong,  Al-Sultan Abdullah Ri’ayatuddin Al-Mustafa Billah Shah terhadap baginda
“Kalau di Pahang kita panggil bubur lambuk itu yang ada daun tetapi di Kuala Lumpur, bubur daging juga dipanggil bubur lambuk jadi saya nak tukar nama, tak nak panggil bubur lambuk tetapi panggil ‘bubur Che Minah Sayang’,” titah baginda ketika menghadiri Program Bubur Lambuk di Penjara Penor, di sini, hari ini.
Titah Baginda, program terbabit akan dijadikan program tahunan untuk Penjara Penor dan Bentong pada masa akan datang.
Dalam pada itu, baginda juga berkenan meluangkan masa menyantuni peserta bengkel Tenun Pahang Diraja di di penjara terbabit.

Bengkel Tenun Pahang Diraja, Penjara Penor merupakan idea dan inisiatif Raja Permaisuri sejak 2006 bertujuan mengekalkan seni tenunan warisan Pahang berusia sejak 300 ratus tahun yang lalu. – KOSMO! ONLINE


[VIDEO] Peniaga kelengkapan raya rugi dibadai ribut kedua di Kangar
Oleh SYED AZLAN SAYED HIZAR

16 April 2023, 9:28 pm
KANGAR – Peniaga di tapak jualan Festival Mega Raya Aidilfitri di Kangar Jaya di sini sekali lagi diuji kejadian ribut petir kira-kira pukul 3 petang tadi mengakibatkan beberapa khemah dan barangan jualan rosak teruk.
Menurut seorang peniaga, Muhammad Faisal Abdul Rashid, 44, anggaran awal kerugian dialaminya akibat ribut itu antara RM2,000 hingga RM3,000.
“Kejadian ribut petang tadi merosakkan sekurang-kurangnya tiga kanopi besar dan beberapa khemah kecil lain. Sebahagian barangan jualan berupa pakaian raya dan kelengkapan perniagaan seperti rak pakaian juga rosak,” katanya ketika ditemui Kosmo! di sini hari ini.
Tambahnya, kejadian kali ini ini lebih lama dari yang berlaku awal Ramadan lalu, namun kebanyakan kanopi telah dipancang dan mampu bertahan.
Difahamkan, peralatan penataan bunyi dan skrin LED milik penganjur juga mengalami kerosakan dan jumlah sebenar kerugian masih lagi dalam penilaian.
Sementara itu, seorang lagi peniaga aksesori raya, Hairizuan Sarijan, 37, berkata, ketika kejadian, dia datang awal untuk memeriksa gerai jualannya.

“Ketika kejadian hujan lebat berserta angin kencang, petir dan guruh kuat berdentum menyebabkan suasana jadi kelam-kabut. Saya masih trauma akibat kejadian pertama menyebabkan saya mengambil tindakan menyelamatkan diri,” jelasnya.
Kosmo! difahamkan ribut sama turut merosakkan sebuah sekolah yang yang terletak di kawasan Utan Aji di sini, namun sehingga pukul 8 malam, masih belum ada laporan kejadian tersebut melibatkan kemalangan jiwa. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Anggota polis putus kaki kanan kemalangan jalan raya
Oleh IVAN AMIRUL

16 April 2023, 7:59 pm
KOTA KINABALU – Seorang anggota polis putus kaki kanan selepas motosikal ditunggangnya terbabit kemalangan dengan sebuah kenderaan dalam kejadian di Jalan Lintas, berhadapan City Mall semalam.
Dalam kejadian sekitar pukul 9.30 malam itu, mangsa berpangkat Koperal berusia 35 tahun dan bertugas di bahagian Unit Rondaan Bermotosikal (URB) Ibu Pejabat Polis Daerah (IPD) Kota Kinabalu dalam perjalanan ke tempat kerja.
Ketua Polis Daerah Kota Kinabalu, Asisten Komisioner Mohd Zaidi Abdullah berkata, menurut saksi kejadian, sebuah kenderaan jenis  pacuan empat roda dilihat membuat pusingan U di tempat yang salah.
“Saksi kejadian membunyikan hon untuk memberi amaran kepada pemandu, namun kenderaan berkenaan telah masuk ke laluan sebelah. Mangsa yang menunggang motosikal datang dari arah Kolombong menghala ke Lapangan Terbang Antarabangsa Kota Kinabalu (KKIA) sedang bergerak lurus tidak sempat mengelak mengakibatkan berlakunya perlanggaran dengan jip berkenaan.
“Akibat daripada pelanggaran itu, mangsa putus kaki kanan sehingga bahagian betis akibat terkena pada besi hadapan kenderaan berkenaan,” katanya dalam kenyataan media hari ini.
Menurutnya, mangsa diberi rawatan awal oleh pihak ambulans di lokasi sebelum dibawa ke Hospital Queen Elizabeth (HQE) untuk rawatan lanjut, manakala pemandu jip tidak mengalami sebarang kecederaan dan disyaki memandu di bawah pengaruh alkohol.

“Bagaimanapun, siasatan masih diteruskan dan sampel darah pemandu jip diambil dan akan dihantar ke Jabatan Kimia Kota Kinabalu untuk dianalisa kandungan alkohol dan dadah dalam darahnya,” katanya.
Mohd Zaidi berkata, jip itu akan diperiksa di Pusat Pemeriksaan Kenderaan Berkomputer (PUSPAKOM) dan kes disiasat mengikut Seksyen 43(1) Akta Pengangkutan Jalan (APJ) 1987. – KOSMO! ONLINE


Suami ugut cerai jika beraya di rumah keluarga isteri
Oleh NURUL IRDINA SUMALI

16 April 2023, 9:49 pm
PETALING JAYA – Seorang wanita meluahkan rasa buntu apabila dia tidak pernah berpeluang untuk beraya bersama keluarga sepanjang 14 tahun perkahwinannya.
Menerusi satu perkongsian di Twitter milik Abudi Alsagoff, wanita berkenaan didakwa berasa tertekan dan kecewa apabila dia diugut cerai talak satu oleh suaminya sekiranya dia masih berkeras untuk pulang ke rumah keluarganya.
Dakwa wanita tersebut lagi, sejak berkahwin dia tidak pernah beraya di rumah ahli keluarganya pada raya pertama.
“Tolong la, suami saya kata, kalau saya berkeras nak balik rumah mak saya, raya pertama jatuh talak
“Padahal keluarga saya rumahnya di Kuala Lumpur sahaja. Kami duduk Ampang. Apa salahnya kali ini singgah raya sekejap rumah mak saya, lepas itu balik Kedah,” dakwa wanita itu.
Lebih menyedihkan apabila keluarga mertuanya juga didakwa seolah-olah tidak memahami perasaan menantunya apabila sesuka hati menjatuhkan hukuman ‘derhaka’ sekiranya tidak pulang beraya di Kedah.

Perkongsian tersebut menjadi tular di aplikasi Twitter dengan tontonan sebanyak 300,00, 361 ulang ciap dan 1,890 tanda suka.  – KOSMO! ONLINE


[VIDEO] SK Ujong Batu rosak teruk akibat ribut
Oleh SYED AZLAN SAYED HIZAR

16 April 2023, 10:18 pm
KANGAR – Sekolah Kebangsaan (SK) Ujong Batu di sini mengalami kerosakan teruk pada bahagian bumbung akibat diterbangkan angin kuat kira-kira pukul 2.20 petang tadi.
Menteri Besar Perlis, Mohd. Shukri Ramli melawat sekolah tersebut selain beberapa lokasi lain termasuk tapak Bazar Aidilfitri Kangar Jaya yang terjejas akibat bencana itu.
Seorang penduduk, Khuraisah Aminuddin, 35, berkata, kejadian berlaku dengan pantas dan dia terkejut apabila mendapati bahagian bumbung sekolah rosak teruk.
“Bumbung tercabut dan tercampak di kawasan berhampiran, nasib baik hari ini cuti hujung minggu tiada pelajar di sekolah. Kalau ada pelajar mungkin keadaan jadi lebih buruk,” katanya di sini hari ini.
Sementara itu, sebanyak 23 laporan kerosakan diterima akibat kejadian ribut melanda kawasan Arau dan Kangar petang tadi.
Urusetia Jawatankuasa Pengurusan Bencana negeri dalam satu kenyataan berkata, kejadian ribut petir, hujan lebat dengan angin kencang berlaku dalam jangka masa singkat antara pukul 2.20 petang hingga 3 petang.

“Jumlah kerosakan direkodkan setakat pukul 6 petang sebanyak 23 laporan melibatkan kediaman dan bangunan sekolah. Turut terjejas premis perniagaan dan gerai penjaja terutama bazar Ramadan di kawasan terlibat,” katanya. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Wanita Rohingya bawa dua anak jual tisu menangis dicekup pihak berkuasa
Oleh MASTURAH SURADI

16 April 2023, 7:48 pm
KOTA TINGGI – Seorang wanita warga Myanmar berketurunan Rohingya menangis selepas dia bersama dua anak berusia 3 hingga 5 tahun dicekup dalam Op Bersepadu Pengemis Pendatang Tanpa Izin di sekitar Bandar Kota Tinggi hari ini.
Wanita berusia 40 an yang merupakan pemegang kad Agensi Pelarian Pertubuhan Bangsa-bangsa Bersatu (UNHCR) telah tamat tempoh itu merayu supaya dilepaskan dan berjanji tidak akan melakukan perbuatan mengemis.
Timbalan Ketua Polis Daerah Kota Tinggi, Deputi Superintendan, Nik Azaham Nik Aziz berkata, wanita terbabit antara enam yang ditahan dalam operasi tersebut dan hasil siasatan mendapati ada antara pengemis itu datang dari luar negara dan terdiri dari mualaf.
“Ibu Pejabat Polis Daerah Kota Tinggi dengan kerjasama Jabatan Imigresen, Jabatan Kebajikan Masyarakat (JKM) telah adakan ops bersepadu kesan pengemis dalam daerah ini bermula pukul 2. 30 sehingga 4.30 petang tadi.
“Hasil tinjauan di bandar Kota Tinggi pihak kami telah berjaya menahan tiga lelaki, satu perempuan Myanmar dan dua kanak-kanak Myanmar berada di kawasan bank minta sedekah tanpa ada kebenaran pihak Majlis Agama Islam Negeri Johor (MAINJ).
“Kesemua tangkapan ini diserahkan kepada pihak Imigresen selebihnya diserah kepada JKM. Kes disiasat dibawah Seksyen 27 (c) Akta Kesalahan Kecil 1955 dan Seksyen 6(1)(c) Akta Imigresen 1959/63,” katanya pada sidang media selepas operasi tersebut di IPD Kota Tinggi.

Nik Azaham berkata, pihaknya telah mengenal pasti beberapa lokasi yang menjadi tumpuan bagi pengutip derma yang mensasarkan kawasan orang ramai seperti bazar Ramadan dan pasar malam .
“Kepada orang ramai kita nasihatkan agar salurkan derma kepada saluran yang disahkan dan diperakui MAINJ dan jabatan-jabatan lain terutama majlis zakat dan lain-lain, ” katanya. – KOSMO! ONLINE


EPL: Arsenal buang kelebihan dua gol
Oleh KOSMO!

16 April 2023, 11:08 pm
LONDON – Arsenal mensia-siakan kelebihan dua gol apabila terikat 2-2 dengan West Ham United pada aksi Liga Perdana Inggeris (EPL) di Stadium London sebentar tadi.
The Gunners juga sepatutnya menyalahkan diri sendiri kerana tidak membawa pulang tiga mata penuh selepas pemain sayap sensasi pasukan itu, Bukayo Saka gagal menyudahkan sepakan penalti dalam babak kedua.
Walaupun masih kekal menerajui carta EPL tetapi keputusan itu dilihat tidak memihak kepada Arsenal apabila cuma berkelebihan empat mata ke atas pasukan di tempat kedua, Manchester City.
Apa tidaknya, skuad juara bertahan itu masih mempunyai satu perlawanan dalam tangan dan bakal menanti kunjungan Arsenal di Stadium Etihad penghujung bulan ini.
BENRAHMA memulakan kebangkitan West Ham untuk mengikat Arsenal 2-2 selepas ketinggalan dua gol di Stadium London sebentar tadi. – AFP
Ini juga kali kedua berturut-turut Arsenal mensia-siakan kelebihan dua gol apabila diikat Liverpool 2-2 minggu lalu.
Dalam aksi sebentar tadi, Arsenal bermula garang pada awal 10 minit pertama apabila mendahului West Ham 2-0 hasil jaringan Gabriel Jesus dan Martin Odegaard pada minit ketujuh serta 10.

Bagaimanapun, kelebihan tersebut gagal dimanfaatkan sebaiknya apabila skuad bimbingan Mikel Arteta itu membenarkan The Hammers merapatkan jurang 2-1 menerusi sepakan penalti Said Benrahma pada minit ke-33.
Arsenal berpeluang menjarakkan kedudukan tetapi sepakan penalti Saka pada minit ke-52 tersasar jauh sebelum West Ham melakukan serangan balas pantas untuk mengikat kedudukan 2-2 melalui Jarrod Bowen dua minit kemudian.
SAKA (kanan) ditenangkan oleh Odegaard selepas gagal menyudahkan sepakan penalti ketika seri 2-2 dengan West Ham pada aksi EPL sebentar tadi. – AFP
Arteta terdesak untuk memastikan kemenangan dan membuat percaturan berani mati dengan membawa masuk kesemua pemain serangan di bangku simpanan seperti Leandro Trossard, Jorginho, Reiss Nelson, Fabio Viera dan Eddie Nketiah.
Malangnya, ia masih gagal menembusi benteng pertahanan anak-anak buah David Moyes itu yang bermain mati-matian untuk memastikan satu mata diraih ke atas Arsenal.
Bagi West Ham, keputusan itu amat penting buat mereka untuk mengelak daripada terjatuh ke kelompok penyingkiran dalam baki lapan perlawanan EPL musim ini. – KOSMO! ONLINE


Pemuda cedera dipukul kerana tegur adik maki ibu
Oleh AZMI NORDIN

16 April 2023, 10:34 pm
KUALA LUMPUR – Seorang lelaki dipukul dengan getah paip, pisau dan sebatang besi selepas menegur kelakuan biadab adiknya bertengkar dengan ibu mereka kerana isu lambat keluar daripada tandas,
Perbuatan adiknya di sebuah rumah di Jalan 1/112A Taman Bukit Angkasa di sini tersebut mengundang padah apabila adiknya itu ditahan polis pada hari yang sama di tempat kejadian.
Ketua Polis Daerah Brickfields, Asisten Komisioner Amihizam Abdul Shukor berkata, pihaknya menerima laporan kejadian tersebut daripada seorang lelaki berusia 24 pada pukul 4 petang semalam.
Menurut beliau, ketika kejadian mangsa melihat adiknya mengamuk dan memaki hamun ibunya kerana lambat keluar dari bilik air.
“Mangsa cuba menegur sikap suspek, tetapi suspek bertindak memukul mangsa dengan getah paip, pisau dan sebatang besi. Mangsa mengalami luka dan lebam di bahagian belakang badan, bahu kanan dan tangan kiri,” katanya dalam satu kenyataan hari ini.
Amihizam berkata, siasatan awal mendapati kejadian berlaku di rumah mangsa dan suspek merupakan seorang lelaki tempatan berusia 23 tahun ditangkap polis semalam.

“Suspek mempunyai tiga rekod jenayah lampau di bawah kes jenayah dan Akta Dadah Berbahaya. Kami membuat rampasan ke atas senjata yang dipercayai digunakan oleh suspek untuk mencederakan abangnya,” katanya.
Sehubungan itu, katanya, suspek direman selama empat hari sehingga Selasa depan dan kes disiasat di bawah Seksyen 324 Kanun. -KOSMO! ONLINE.


Cuaca buruk di Johor, Sabah malam ini
Oleh KOSMO!

16 April 2023, 7:15 pm
PETALING JAYA – Jabatan Meteorologi Malaysia (MetMalaysia) melaporkan hujan lebat serta ribut petir sedang melanda beberapa kawasan sekitar Johor dan Sabah ketika ini.
MetMalaysia dalam kenyataan di Facebook memaklumkan, cuaca buruk tersebut dijangka berterusan sehingga pukul 9 malam nanti.
“Ribut petir, hujan lebat dan angin kencang dijangka di Tangkak, Johor serta beberapa bahagian negeri Sabah seperti Sandakan (Telupid dan Beluran),” katanya.
Sehubungan itu, MetMalaysia turut mengeluarkan amaran ribut petir bagi kawasan yang terlibat sepanjang tempoh sama.
Jelas kenyataan itu, amaran tersebut dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. – KOSMO! ONLINE


Lelaki rai penceraian, hias kereta dengan tulisan ‘Baru bercerai’
Oleh KOSMO!

16 April 2023, 5:30 pm
LONDON – Seorang lelaki di Britain meraikan pengakhiran perkahwinannya dengan bekas isteri dengan memandu kereta yang dihiasi pelekat beserta ayat ‘Baru bercerai’, lapor lakhbar Daily Star semalam.
Angus Kennedy, 58, yang merupakan seorang pakar coklat dari Kent, dan bekas isterinya, Sophie bersetuju untuk bercerai secara baik selepas 23 tahun hidup bersama.
Bagaimanapun, lelaki itu mahu meraikan hari ‘bersejarahnya’ menjadi seorang duda baru-baru ini dengan mengubah suai kenderaannya dan menghiasinya dengan pelekat ‘Baru bercerai’ serta hiasan bunga dan reben.
Kennedy berkata: “Saya berpendapat melakukan sesuatu pada kereta akan menjadi cara yang lucu untuk meraikannya (perceraian).”
Kennedy dan bekas isterinya mempunyai lima anak berusia antara 11 hingga 23 tahun itu. Mereka juga masih tinggal berdekatan antara satu sama lain dan berkongsi hak penjagaan anak. – Agensi


Harga tiket KL-Tawau masih RM3,138 – Ka Siong
Oleh MOHD. HUSNI MOHD. NOOR

16 April 2023, 7:23 pm
PUTRAJAYA – Bekas Menteri Pengangkutan, Datuk Seri Wee Ka Siong mempertahankan dakwaannya bahawa harga tiket kelas ekonomi Kuala Lumpur – Tawau masih mencecah RM3,000.
Ka Siong menerusi hantaran di Facebook hari ini berkata, ia dibuktikan menerusi tiga semakan berasingan di aplikasi Super App pukul 3.30 petang tadi mendapati harga tiket kelas ekonomi dipaparkan adalah RM3,138.
“Jelas dipaparkan harga tiket kelas ekonomi KL-Tawau RM3,138. Jadi, masih seorang insan bernama Wee Ka Siong dipersalahkan? Harga tambang KL-Tawau bernilai RM3,138 semalam dan hari ini jam 3.30 petang kadar harga dipaparkan dalam Super App juga sama,” katanya dalam satu kenyataan.
Ka Siong berkata, tuduhan dilemparkan Anthony terhadap beliau adalah tidak berasas dengan bukti-bukti yang telah saya tunjukkan dan beliau mohon tuduhan itu ditarik balik.
“Saya mahu Kementerian Pengangkutan (MOT) dan Suruhanjaya Penerbangan Malaysia (Mavcom) siasat kenapa laman web Malaysian Airlines (MAG) menunjukkan hanya kelas perniagaan ‘available’ sedangkan Super App lain masih menunjukkan masih ada tiket tambang ekonomi dari KL-Tawau dengan harga RM3,138,” katanya. – KOSMO! ONLINE


Bakar mercun di MRR2 untuk ‘review’ pada pelanggan
Oleh AZMI NORDIN

16 April 2023, 6:15 pm
AMPANG JAYA – Tindakan seorang lelaki membakar mercun di Lebuh Raya Lingkaran Tengah (MRR2) berhadapan Petronas Lotus Ampang mengundang padah apabila dia ditangkap sepasukan polis malam semalam.
Suspek yang ditahan memberitahu, dia membakar mercun jenis cake (138 shot) di lokasi tersebut kerana diminta oleh pelanggan premis jualan milik kawannya di situ.
Ketua Polis Daerah Ampang Jaya, Asisten Komisioner Mohamad Farouk Eshak berkata, pengadu membuat laporan polis selepas melihat kejadian itu yang tular di aplikasi Twitter sekitar pukul 4.20 petang semalam.
“Ekoran itu, sepasukan polis daripada Jabatan Siasatan Jenayah Ibu Pejabat Polis (IPD) Ampang telah menahan suspek yang juga lelaki Melayu berusia 35 tahun di tepi Jalan Dagang di sini sekitar pukul 10 malam.
“Suspek yang bekerja sebagai pemandu lori berkata dia membakar mercun tersebut kerana diminta oleh pelanggan premis milik kawannya,” katanya dalam kenyataan hari ini.
Jelas Farouk, suspek tidak mempunyai sebarang rekod lampau dan ujian air kencing negatif dari sebarang jenis dadah.

Tambahnya, suspek telah dibawa ke Mahkamah Ampang hari ini dan dibenarkan reman di bawah Seksyen 117 Kanun Prosedur Jenayah selama 4 hari sehingga Rabu ini.
“Kes disiasat bawah Seksyen 6 Akta Bahan Letupan 1957. Seksyen 6 Akta Bahan Letupan, Seksyen 3(5) Akta Kesalahan-Kesalahan Kecil 1955, Seksyen 6 Akta Bahan Letupan 1957 dan Seksyen 3(5) Akta Kesalahan-Kesalahan Kecil 1955.
“Pihak polis memberikan amaran dan nasihat kepada orang ramai supaya tidak terlibat dalam apa apa perbuatan menggunakan bahan letupan membahayakan nyawa atau kerosakan atau kecederaan,” katanya.
Terdahulu, Kosmo! melaporkan tindakan seorang lelaki dirakam orang ramai membakar mercun di lokasi kejadian malam kelmarin menerima banyak kecaman dan menyifatkan tindakannya keterlaluan.
Melihat kepada rakaman yang dimuat naik itu, terdapat asap tebal terhasil daripada letupan bunga api tersebut dan situasi itu berisiko menyebabkan kemalangan pengguna jalan raya. – KOSMO! ONLINE


Polis kejar burung emu sejauh 31.28 kilometer
Oleh KOSMO!

16 April 2023, 7:00 pm
NASHVILLE, Tennessee – Polis di Tennessee, Amerika Syarikat (AS) terpaksa mengejar seekor emu peliharaan sejauh 31.28 kilometer (km) untuk menangkapnya selepas haiwan itu bertindak melarikan diri, lapor portal berita MailOnline semalam.
Burung yang tidak dapat terbang itu terkenal sebagai salah satu daripada haiwan terpantas di dunia. Ia mampu berlari pada kelajuan sehingga 64.37 km sejam.
Pemilik emu tersebut, Harry McKinney berkata, haiwan peliharaan itu melarikan diri dari ladangnya di Roane County pada Rabu lalu selepas ditakutkan oleh pekerja binaan di belakang rumahnya.
Burung itu melompat setinggi 2.13 meter dan berlari melalui bandar Harriman.
Jabatan Polis Harriman dengan pantas mengejar haiwan itu sebelum ia berjaya ditangkap.  McKinney kemudian memasukkan emu peliharaannya ke dalam traknya. – Agensi


Pemandu kereta lempar wang hampir RM1 juta
Oleh KOSMO!

16 April 2023, 6:30 pm
SALEM, Oregon – Seorang lelaki dari negeri Oregon, Amerika Syarikat (AS) telah dihalang oleh polis pada Selasa lalu selepas dia cuba memberi wang kepada orang ramai dengan melemparkan duit kertas berjumlah ratusan ribu dolar dari tingkap keretanya di sebuah lebuh raya yang sibuk.
Polis menerima beberapa panggilan telefon mengenai kejadian itu di Lebuh Raya Interstate 5 menuju ke  Eugene, kira-kira 193 kilometer (km) di selatan Portland, sekitar pukul 7.30 malam (waktu tempatan), demikian menurut siaran berita Polis Negeri Oregon.
Beberapa kenderaan berhenti di tepi jalan raya dan orang ramai meninggalkan kereta mereka untuk mengambil wang tersebut, kata saksi kepada polis.
Polis berkata, individu yang melempar wang tunai itu ialah Colin Davis McCarthy, 38, yang memberitahu pegawai polis bahawa dia mahu memberi sumbangan kepada orang ramai.
“Dia menganggarkan bahawa dia telah melempar kira-kira AS$200,000 (RM880,400) dalam bentuk wang kertas dari tingkap keretanya,” kata pihak berkuasa.
Pegawai polis meminta McCarthy berhenti melontarkan wang itu kerana ia membahayakan lalu lintas. Lelaki itu kemudian bersetuju untuk menghentikan perbuatannya.

Polis berkata, tiada dakwaan jenayah dipertimbangkan terhadap McCarthy. – Agensi


Jerebu: Menteri Kesihatan nasihat penduduk Sekijang berhati-hati
Oleh NUR HUDA MUSA

16 April 2023, 5:43 pm
PETALING JAYA – Penduduk di kawasan Sekijang, Segamat, Johor dinasihatkan untuk berhati-hati berikutan keadaan jerebu yang berlaku ketika ini.
Menteri Kesihatan, Dr. Zaliha Mustafa dalam sebuah video yang dimuat naik di TikTok berkata, keadaan jerebu di kawasan itu agak teruk apabila bacaan Indeks Pencemaran Udara (IPU) semalam menunjukkan bacaan sekitar 145 ke 150.
“Diingatkan kepada penduduk supaya berhati-hati kerana jerebu tidak baik untuk kesihatan dan boleh menyebabkan penyakit seperti radang.
“Apabila kita berada di luar rumah, jerebu ini merupakan partikel udara yang ada asap dan sebagainya yang boleh menyebabkan iritasi kepada mata, hidung dan sebagainya,” katanya di sini hari ini.
Menurut Zaliha lagi, asap jerebu boleh menyebabkan seseorang itu mengalami kegatalan pada hidung serta mata dan boleh mendapat gejala sakit tekak atau selesema.
“Berhati-hati jangan keluar rumah jika tiada keperluan,” katanya.

Terdahulu, media melaporkan Kementerian Sumber Asli, Alam Sekitar dan Perubahan Iklim sedang bersiap siaga bagi menghadapi sebarang kemungkinan sekiranya berlakunya fenomena jerebu ekoran cuaca panas yang melanda Semenanjung negara kini. – KOSMO! ONLINE


Jangan panik, bahan mentah cukup menjelang Aidilfitri
Oleh MUHAMMAD AYMAN GHAFFA

16 April 2023, 7:29 pm
KOTA BHARU – Rakyat Malaysia dinasihatkan agar tidak panik apabila semua bahan mentah yang dijual di pasaran ketika ini mencukupi untuk menampung keperluan pengguna menjelang sambutan Hari Raya Aidilfitri.
Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berkata, Kementerian Pertanian dan Keterjaminan Makanan (MAFS) sebelum ini sudah memberi jaminan bahawa bekalan tersebut ada di pasaran.
“Rakyat dinasihatkan agar tidak panik semasa membeli bekalan apabila bahan mentah seperti ayam, telur dan sayur-sayuran cukup dalam tempoh beberapa hari ini.
“Ayam, telur dan sayur-sayuran ketika ini mencukupi dan rakyat perlu gembira untuk berbelanja pada harga rahmah sempena Hari Raya Aidilfitri ini,” katanya pada sidang akhbar selepas melawat Bazar Ramadan Rahmah Kelantan di Stadium Muhammad IV di sini hari ini.
Mengulas lanjut, Salahuddin memberitahu, rakyat juga perlu merujuk Skim Harga Maksimum Musim Perayaan Hari Raya Puasa (SHMMP) 2023 untuk memeriksa senarai harga bahan mentah terkawal yang ditetapkan kerajaan.
Menurutnya, jika berlaku kenaikan harga bahan mentah yang melampau, rakyat perlu melaporkan kenaikan itu dengan segera.

“KPDN sentiasa menjalankan penguatkuasaan untuk memantau segala aduan sekiranya terdapat kenaikan harga barangan di pasaran setiap hari.
“Aduan perlu secara spesifik terutamanya melibatkan bahan mentah yang menjadi kegunaan asas rakyat,” katanya. – KOSMO! ONLINE


50 kanopi Bazar Ramadan Ajil diterbangkan ribut
Oleh NOOR HAYATI MAMAT

16 April 2023, 7:36 pm
HULU TERENGGANU – Kira-kira 50 kanopi peniaga Bazar Ramadan Ajil di sini diterbangkan ribut dalam kejadian kira-kira 1.30 petang tadi menyebabkan sebahagian peniaga tidak dapat menjalankan perniagaan mereka hari ini.
Seorang peniaga minuman, Mohd Kamarul Razman Maimanaf, 34, berkata, sewaktu kejadian, dia sedang sibuk membuat persiapan jualan di rumahnya di Kampung Kuala Por, kira-kira 13 kilometer dari bazar Ramadan berkenaan.
“Saya bergegas ke lokasi kejadian sebaik mendapat maklumat tentang kejadian ribut berkenaan. Terkejut saya apabila mendapati kanopi dan beberapa peralatan berniaga turut rosak,” katanya ketika ditemui Kosmo! di sini hari ini.
Dia yang sudah berniaga di bazar Ramadan sejak 10 tahun lalu mendakwa kerugian lebih RM500 ekoran sudah membancuh sebahagian air minuman yang sepatutnya dijual.
Seorang lagi peniaga bazar, Maizon Mokhtar, 52, pula bersyukur kanopinya masih boleh digunakan walaupun telah diterbangkan angin sejauh lebih lima meter.
“Syukur pekerja Majlis Daerah Hulu Terengganu banyak membantu membetulkan semula kanopi bagi membolehkan saya berniaga hari ini. Begitupun saya hanya sempat menyediakan enam lauk untuk dijual berbanding 20 lauk,” katanya. – KOSMO! ONLINE


Jual tanah kerajaan secara haram
Oleh CHERINE JON

16 April 2023, 6:08 pm
KUCHING – Kegiatan satu kumpulan menjual tanah kerajaan terbongkar selepas Jabatan Tanah dan Survei (JTS) mengesan aktiviti penerokaan dan pendudukan tanah kerajaan secara haram oleh pihak tertentu di kawasan Matang khususnya di sepanjang Jalan Pehin Sri Adenan.
JTS dalam satu kenyataan hari ini berkata, berdasarkan maklumat risikan, pihaknya kini telah mengenal pasti individu yang dipercayai ketua rangkaian kumpulan peneroka terbabit.
“Mereka menganjurkan penjualan lot tanah secara haram dan berjanji konon tanah boleh dimiiliki melalui urusan yang dianjurkan oleh mereka. Gambar membuktikan aktiviti pendaftaran nama pembeli dan kutipan deposit pembayaran tersebar luas,” kata kenyataan itu.
Justeru, JTS memberi amaran keras kepada kumpulan terbabit supaya memberhentikan aktiviti haram tersebut sebelum tindakan undang-undang diambil selaras dengan Kanun Tanah Negeri termasuk peruntukan undang-undang berkaitan memperdaya dan menipu di bawah Kanun Keseksaan.
Dalam pada itu, orang ramai diingatkan tidak terjebak dan terpengaruh dengan janji kumpulan itu kerana ia boleh membawa masalah kepada mereka, malah akan berhadapan dengan pendakwaan jenayah dan JTS tidak akan bertanggungjawab terhadap sebarang kerugian mereka alami.
Kenyataan itu menambah, JTS memandang serius perkara berkenaan dan akan mengambil tindakan penguatkuasaan termasuk meroboh struktur dan menghalau pendudukan haram di atas tanah kerajaan serta pendakwaan di mahkamah.

Orang ramai dinasihatkan mengemukakan permohonan rasmi kepada JTS sekiranya memerlukan lot kediaman, kerana kerajaan melalui JTS menyediakan lot-lot untuk tujuan kediaman melalui Skim Penempatan Semula (SPS) dan Skim Pembesaran Kampung (SPK). – KOSMO! ONLINE


Hukuman mati ke atas beruang bunuh lelaki ditangguh
Oleh KOSMO!

16 April 2023, 4:48 pm
ROM – Seekor beruang betina bernama JJ4 yang sebelum ini dijatuhi hukuman mati kerana membunuh seorang lelaki telah diberikan penangguhan bagi hukuman tersebut, lapor laman berita Wion News semalam.
Beruang pembunuh itu sepatutnya dijejaki dan dibunuh tetapi keputusan tersebut dibatalkan selepas kumpulan hak asasi haiwan campur tangan.
Mangsa, Andrea Papi yang berusia 26 tahun telah diserang oleh beruang itu dan meninggal dunia ketika sedang berlari berhampiran kampungnya, Caldes, di wilayah Trentino, timur laut Itali.
Mayatnya ditemui dengan terdapat kesan luka pada leher, lengan dan dada manakala sampel asid deoksiribonukleik (DNA) miliknya ditemui pada sebatang kayu di tempat kejadian. Ia dipercayai telah digunakan oleh Papi untuk mempertahankan dirinya tetapi tidak berjaya.
Bagaimanapun, selepas menyiasat tempat kejadian dan pakaian Papi, pihak keselamatan membuat kesimpulan bahawa terdapat tanda-tanda ia adalah perbuatan JJ4 yang berusia 17 tahun dan bedah siasat juga mengesahkan teori itu.
Gabenor Trento, Maurizio Fugatti kemudian menandatangani arahan untuk membunuh beruang itu namun Liga Anti Vivisection Itali (LAV) iaitu sebuah kumpulan hak haiwan membantah keputusan tersebut dan menggunakan mahkamah bagi membuat petisyen untuk mengenakan penangguhan.

Tribunal Trento akhirnya bersetuju supaya beruang itu diberikan penangguhan hukuman mati. – Agensi


Eskayvie sumbang juadah, duit raya kepada 600 penghantar barang
Oleh KOSMO!

16 April 2023, 4:52 pm
PETALING JAYA –   Eskayvie Sdn. Bhd. (Eskayvie), pengeluar produk penjagaan kesihatan, telah menganjurkan program Bingkisan Raya Rider 2023 di ibu pejabat syarikat di Seksyen 13, Shah Alam baru-baru ini.
Sumbangan berupa juadah hari raya dan duit raya daripada Yayasan Eskayvie itu adalah salah satu cara syarikat menyumbang semula kepada masyarakat yang memerlukan dalam persiapan seluruh masyarakat Islam membuat persiapan untuk menyambut 1 Syawal.
Lebih daripada 600 penghantar makanan atau bungkusan telah mendapat manfaat daripada program yang dihadiri oleh Pengarah Urusan Eskayvie, Kartika Wati Mohamed bersama duta produknya, Datuk Aznil Nawawi.

“Tugas rider  yang juga pekerja barisan hadapan menjalankan perkhidmatan penghantaran sebenarnya sangat mulia kerana membantu memudahkan urusan orang lain.
“Namun begitu, mereka juga sangat terdedah kepada pelbagai risiko seperti penyakit dan kemalangan.
“Oleh itu, Eskayvie ingin memberikan sokongan dan suntikan semangat kepada mereka agar  dapat terus memberikan perkhidmatan dengan baik,” katanya dalam kenyataan yang dikeluarkan di sini.

Selain itu, syarikat turut mengagihkan produk Eskayvie Afeeya Cafe kepada kumpulan penghantar barangan tersebut untuk membantu meningkatkan tahap kesihatan badan masing-masing,
Eskayvie Afeeya Cafe membantu mereka lebih bertenaga dan kekal fokus terutamanya ketika berada di jalanan. -KOSMO!ONLINE


Kali pertama dengar bunyi bom, berbalas tembakan di Sudan
Oleh NUR ALWANI ZAFIRAH KHAIRUL

16 April 2023, 5:26 pm
PETALING JAYA – “Kalau dengar tembak-tembak itu sudah biasa, tapi kalau perang, berbalas-balas tembakan sampai bom ini kali pertama.”
Demikian luahan seorang pelajar tahun kelima jurusan syariah di International University of Africa(IUA), Khartoum, Sudan yang mahu dikenali sebagai Muhammad, 24, apabila diminta bercerita tentang keadaan semasa di sana.
Menurut Muhammad yang merupakan rakyat Malaysia berkata, ketika kejadian sekitar pukul 9 pagi semalam, dia bersama beberapa rakannya yang lain sedang berehat di rumah mereka yang terletak di daerah Khartoum.
Namun, secara tiba-tiba terdengar beberapa bunyi letupan yang kuat sehingga mengejutkan kesemua ahli di dalam rumah dan kawasan sekitar.
Bagaimanapun, jelasnya, ketika ini pihak Kedutaan Besar Malaysia di Khartoum telah mengarahkan kesemua pelajar Malaysia yang berada di daerah terlibat untuk kekal di dalam rumah.
“Kami semua diarahkan oleh embassy (kedutaan) untuk tinggal di dalam rumah buat masa sekarang dan mereka sudah tahu keberadaan kami semua di mana,” katanya ketika dihubungi Kosmo! hari ini.

Tambahnya lagi, setakat hari ini bekalan makanan dia dan rakan-rakan serumah masih lagi mencukupi untuk tempoh beberapa hari.
Bercerita lanjut, Muhammad memaklumkan penduduk di sekitar Sudan diberikan notis pemakluman bahawa rangkaian internet akan diputuskan buat sementara waktu.
“Katanya hari ini akan mula diputuskan rangkain internet di sini, tapi belum ada kata putus lagi. Sebab ap dan sampai bila pun saya tak pasti,” jelasnya.
Terdahulu, Kosmo! melaporkan Kementerian Luar memantau rapi perkembangan krisis di Sudan susulan pertempuran pasukan tentera negara itu dengan kumpulan Rapid Support Forces (RSF).
Menerusi kenyataan Wisma Putra awal pagi tadi, pihak Kedutaan Besar Malaysia di Khartoum mengesahkan sebahagian besar bandar raya di ibu kota itu masih tegang dan kesemua 29 rakyat Malaysia yang berada di Sudan, dengan kebanyakan ialah pelajar institusi pengajian tinggi, disahkan berada dalam keadaan selamat. – KOSMO! ONLINE


Noh dedah ditawar, tolak jadi calon PN
Oleh ISKANDAR SHAH MOHAMED

16 April 2023, 4:37 pm
KUALA SELANGOR – Bekas Pengerusi Perhubungan UMNO Selangor, Tan Sri Noh Omar mendedahkan pernah ditawarkan menjadi calon Perikatan Nasional (PN) selepas namanya tidak tersenarai untuk bertanding pada Pilihan Raya Umum  ke-15 (PRU15).
Menurut beliau, tawaran itu diterima sejurus digugurkan menjadi calon Barisan Nasional (BN) di Parlimen Tanjong Karang.
“Namun, saya menolak pelawaan itu dengan sekerasnya atas semangat setia dan sayangi UMNO.
“Saya adalah orang parti tetapi akhirnya saya pula yang dikenakan tindakan kerana mahu menegakkan kebenaran,” katanya ketika ditemui pada Majlis Sumbangan Aidilfitri Anak Yatim di Dewan Serbaguna Taman Seri Setia, Tanjong Karang di sini, hari ini.
Pada program anjuran The Law Chambers of Hedzril itu, beliau menyerahkan barangan keperluan asas dan wang tunai kepada 300 penerima termasuk golongan kurang berkemampuan.
Jelas Noh, beliau kini lebih selesa bersikap tunggu dan lihat mengenai hala tujunya dalam politik, namun mengakui masih menjadi penyokong kuat kepada bekas Perdana Menteri, Datuk Seri Najib Tun Razak.

“Hubungan saya dengan Najib rapat dan sempat menemuinya di mahkamah selepas dipecat daripada UMNO. “Saya sempat bersalam dan berborak malah Najib menasihatkan supaya banyak bersabar serta tidak lari daripada parti,” ujarnya.
Tambah Noh yang juga bekas Ketua UMNO Bahagian Tanjong Karang, beliau berharap tiada pihak menghalang niat murninya untuk membalas budi rakyat setempat.
“Saya akan tetap bersama rakyat Tanjong Karang yang sudah banyak membantu saya sehingga saya menjadi Ahli Parlimen dan menteri. Jangan halang saya untuk berbakti dan membalas budi berkenaan,” katanya. – KOSMO! ONLINE


Wanita maut jatuh kondominium tingkat 13
Oleh KOSMO!

16 April 2023, 5:21 pm
GOMBAK – Seorang wanita berusia 20 tahun maut setelah jatuh dari bumbung tingkat 13 sebuah kondominium di Jalan SG 9/8, Taman Sri Gombak, petang tadi.
Pengarah Jabatan Bomba dan Penyelamat Malaysia (JBPM) Selangor, Morni Mamat berkata,  pihaknya menerima panggilan kecemasan pada pukul 3.01 petang.
Susulan itu, anggota dan jentera dari Balai Bomba dan Penyelamat Selayang digerakkan ke lokasi kejadian.
“Mangsa disahkan meninggal dunia di tempat kejadian oleh pihak perubatan dan diserahkan kepada pihak polis untuk tindakan lanjut,” katanya dalam kenyataan hari ini. – KOSMO! ONLINE


Bank Pembangunan beri jaminan kewangan kepada ER2E
Oleh DALIZA MOHAMED ARIFFIN

16 April 2023, 5:00 pm
PETALING JAYA – Bank Pembangunan Malaysia Berhad (Bank Pembangunan) bakal memberikan jaminan kewangan sehingga RM76.8 juta bagi penerbitan sukuk bernilai RM96 juta oleh Econas Resource to Energy Sdn. Bhd. (ER2E).
Sukuk ini adalah sebahagian daripada program ASEAN Sustainability SRI Sukuk Murabahah bernilai RM500  juta ER2E.
 Dana ini akan digunakan untuk membiayai sebahagian daripada pembangunan Kompleks Pemulihan Sumber dan Pelupusan (RRDC) dan Kemudahan Rawatan Sisa Berjadual Sumber Tenaga (R2E-SW) Bersepadu di Pengerang, Johor, yang akan meningkatkan kapasiti kemudahan pengurusan sisa berjadual di Malaysia.
AmInvestment Bank Berhad adalah Penasihat Utama dan Pengatur Kumpulan untuk program ini.
Ketua Pegawai Eksekutif Kumpulan BPMB, Roni Abdul Wahab, berkata, projek ini bersesuaian dengan tujuan bank untuk menyokong pembangunan negara menerusi penyediaan modal berimpak tinggi.
“BPMB telah membangunkan satu rangka kerja yang dikenali sebagai Measuring Impact on National Development (MIND) untuk menilai impak semua projek yang dibiayainya,” katanya dalam kenyataan yang dikeluarkan.

MIND menilai secara objektif elemen-elemen pembangunan, sosio-ekonomi dan alam sekitar sesuatu projek. Keputusan penilaian ini saling melengkapkan proses penilaian kredit BPMB.
Selain itu, Pengerusi Eksekutif Kumpulan ER2E, Datuk  Mohd. Shafiee Mohd. Sanip menjelaskan, bertempat di Pengerang, RRDC R2E-SW berada di lokasi strategik untuk memenuhi keperluan syarikat-syarikat yang beroperasi di seluruh negara, termasuk di sekitar kawasan industri berhampiran serta di Selatan Semenanjung tanah air.
“Ini akan menjadi kemudahan rawatan sisa bersepadu pertama di Johor yang memenuhi keperluan kapasiti rawatan khusus untuk sisa industri,” ujarnya.
Projek RRDC, R2E-SW akan dijalankan dalam dua fasa, dengan fasa pertama merangkumi tapak pelupusan yang selamat, loji pirolisis dan mikro, loji pengukuhan, loji rawatan leachate dan semua infrastruktur sokongan dan dijadualkan untuk memulakan operasi pada suku keempat 2023. -KOSMO! ONLINE


Amaran keras main bunga api melebihi pukul 12 tengah malam – PDRM
Oleh AZMI NORDIN

16 April 2023, 4:40 pm
KUALA LUMPUR – Bermain bunga api melebihi pukul 12 tengah malam boleh dikenakan tindakan di bawah Seksyen 13, Akta Kesalahan Kecil 1955 [Akta 336] yang memperuntukkan denda tidak melebihi RM100 atau tindakan lebih tegas.
Amaran itu diberikan Setiausaha Polis Diraja Malaysia (PDRM), Datuk Noorsiah Mohd. Saaduddin yang turut menegaskan bunga api merupakan bahan letupan dikategorikan sebagai Dangerous Good Cargo (DGC) dan Hazard Class Division (HCD) 1.4g
“Bermain bunga api hendaklah membakarnya di kawasan lapang agar tidak mengganggu ketenteraman awam dan mendatangkan kegusaran kepada penduduk setempat.
“Bermain bunga api melebihi pukul 12 tengah malam yang mendatangkan gangguan atau bahaya kepada orang lain juga merupakan satu kesalahan di mana tindakan boleh diambil di bawah Seksyen 13, Akta Kesalahan Kecil 1955 [Akta 336].
“Tindakan lebih tegas pula sengaja menyebabkan letupan atau menyimpan bahan letupan dengan niat untuk menyebabkan bahaya kepada nyawa atau harta benda boleh dikenakan hukuman di bawah Seksyen 7 Akta Bahan Letupan 1957 iaitu penjara tujuh tahun atau denda RM10,000 atau kedua-duanya,” katanya dalam satu kenyataan hari ini.
Menurut Noorsiah, seluruh masyarakat terutama ibu bapa diingatkan supaya mengawasi anak-anak ketika bermain bunga api, bertanggungjawab serta mengamalkan langkah-langkah keselamatan semasa mengendalikan bunga api dalam mana-mana sambutan perayaan. – KOSMO! ONLINE


Pertandingan seni MR D.I.Y. tawar hadiah lumayan RM45,000
Oleh KOSMO!

16 April 2023, 4:40 pm
PETALING JAYA – Kumpulan MR D.I.Y. [M] Berhad [MR D.I.Y.] telah melancarkan edisi 2023 pertandingan seni bertemakan panas atau sejuk dengan tawaran hadiah lumayan berjumlah lebih daripada RM45,000.
Menurut kenyataan yang dikeluarkan, melalui pertandingan tersebut, syarikat mengundang bakat seni dari seluruh negara  untuk meluahkan fikiran, interpretasi, bentuk, dan ekspresi kreatif mereka mengenai topik ini dan menterjemahkannya ke atas kanvas.
“Penterjemahan hasil seni tersebut boleh dibuat berdasarkan makna sebenar iaitu berasa panas atau sejuk, atau dengan pengertian dan konotasi yang lebih mendalam, misalnya dengan merujuk kepada topik seperti yang digunakan dalam sastera atau bahasa deskriptif, serta isu semasa seperti perubahan iklim dan alam sekitar,” jelasnya.
Hadiah lumayan itu akan diagihkan kepada 20 pemenang dalam  pelbagai kategori, termasuk hadiah utama, anugerah pilihan juri dan anugerah pilihan CEO (Ketua Pegawai Eksekutif)  serta beberapa kategori baharu termasuk Anugerah Seniman Kreatif dan Anugerah Sorotan.
Selain itu, lima pemenang akan diberi pengiktirafan dalam setiap kategori Bakat Muda MR D.I.Y., Anugerah Pilihan Ramai dan Anugerah Penghargaan Khas.
Ini adalah kali kedua MR D.I.Y. mengadakan pertandingan seni ini yang mana pada tahun 2022, Pertandingan Seni MR. D.I.Y. menganugerahkan hadiah utama kepada Mohd. Syazwan Abd Rahim, 28, dari Shah Alam untuk karya seninya Upside Down, berdasarkan tema “Kita Jaga Kita. What’s Next Malaysia?”.

Pertandingan tersebut bertujuan untuk menanamkan penghargaan terhadap seni Malaysia dalam kalangan orang ramai, yang seterusnya diharap dapat menyumbang ke arah pembangunan ekosistem kreatif yang kaya dan pelbagai di negara ini.
Peruncit tersebut juga berharap dapat menyediakan platform yang mampan untuk memupuk dan membangunkan bakat-bakat seni di seluruh negara, sebagai salah satu cara mereka menambah nilai kepada Malaysia dan kehidupan rakyat Malaysia.
Bakat seni yang berminat untuk mengambil bahagian perlu menghantar penyertaan mereka di laman web MR D.I.Y sebelum 10 Mei 2023 dan dengan menyertakan huraian ringkas mengenai karya seni mereka (tidak melebihi 200 patah perkataan).
Kanvas fizikal juga perlu dihantar ke Ibu Pejabat MR D.I.Y. di Seri Kembangan tidak lewat dari 7 Jun 2023. -KOSMO!ONLINE


Tiket kelas ekonomi KL-Tawau habis, kecuali kelas perniagaan
Oleh MOHD. HUSNI MOHD. NOOR

16 April 2023, 3:58 pm
PUTRAJAYA – Semua tiket kelas ekonomi bagi penerbangan Kuala Lumpur-Tawau pada musim perayaan ini sudah habis terjual kecuali tiket bagi kelas perniagaan.
Penjelasan itu dibuat Menteri Pengangkutan, Anthony Loke berikutan terdapat dakwaan tiket penerbangan KL-Tawau pada 20 April ini mencecah RM3,138 dibangkitkan bekas Menteri Pengangkutan, Datuk Seri Wee Ka Siong.
Loke berkata, beliau telah menghubungi Ketua Pegawai Eksekutif Malaysia Airlines (MAB), Kapten Izham Ismail berhubung isu tersebut.
Menurutnya, Izham mengesahkan semua tiket kelas ekonomi untuk penerbangan KL-Tawau telah habis dijual kecuali kelas perniagaan.
“Beliau (Izham) juga mengesahkan harga tiket tersebut bukan untuk kelas ekonomi, tetapi kelas perniagaan. Harga tiket itu adalah RM2,863.40 bukannya RM3,138 seperti didakwa.
“Ini fakta yang perlu diperbetulkan. Sebagai bekas Menteri Pengangkutan, Ka Sionng mesti faham perbezaan antara tiket kelas perniagaan dan kelas ekonomi,” katanya menerusi hantaran di Facebook, hari ini.

Beliau mengucapkan terima kasih kepada Ka Siong atas keprihatinan terhadap isu tiket penerbangan mahal dan pandangan mengenai tambahan kapasiti.
Loke berkata, beliau akan mengadakan sidang akhbar khas tengah hari esok untuk memberikan maklumat lanjut berhubung penerbangan tambahan untuk musim raya tahun ini.
Selain Ka Siong, Ahli Parlimen Kinabatangan Datuk Seri Bung Moktar Radin turut berkongsi rasa kecewa apabila melihat lonjakan harga tiket penerbangan domestik ke Sabah yang disifatkan tidak masuk akal.
Bung dalam hantaran di Facebook berkata, harga bagi tiket sehala ke negeri itu mencecah RM3,000 menyebabkan rakyat negeri itu tidak dapat pulang beraya di kampung halaman. – KOSMO! ONLINE


Muka budak melecur, cawan ramen terbalik
Oleh NURUL IRDINA SUMALI

16 April 2023, 4:32 pm
PETALING JAYA – Sayu hati seorang ibu apabila melihat anaknya melecur di bahagian muka akibat terkena air panas sehingga dikejarkan ke Hospital Temerloh, Pahang.
Menerusi hantaran video yang dikongsi Rina Nana, memaparkan anaknya yang berusia dua tahun telah terkena air panas rendaman ramen di dalam ‘cup’ (cawan).
Menurutnya, pada malam kejadian, dia teringin menjamah ramen di dalam cawan yang dibeli.
“Rina baru balik dari dobi Selasa malam, lepas itu sampai di rumah Rina nampak ramen dalam cawan. Tak tahu kenapa hati rasa nak sangat makan ramen, Rina capai ramen pergi dapur dan panaskan air,” katanya.
“Lepas panaskan air dan nak tunggu menggelegak, Rina duduk dengan anak depan televisyen. Tak sampai beberapa saat, Rina ke dapur untuk buang sampah, bila Rina pusing, tengok Anaqi sudah capai ramen yang ada air panas,” katanya.
Jelas Rina, dia yang terkejut dengan keadaan itu, tidak sempat untuk menyambut ramen berkenaan seterusnya terkena pada muka dan dada anaknya, Rizqi Anaqi.

wanita itu kemudian membawa anaknya ke Klinik Kesihatan Maran sebelum dirujuk ke Hosiptal Temerloh.
“Keadaannya lecur 70 peratus. Rizqi juga terpaksa menjalani pembedahan bagi mencuci luka,” ujarnya.
Tambahnya, kejadian tersebut merupakan satu pengajaran buat dirinya untuk lebih berhati-hati untuk masa akan datang. – KOSMO! ONLINE


Pelajar B40 di IPTA Sabah nikmati Menu Siswa Rahmah
Oleh SITI A'ISYAH SUKAIMI

16 April 2023, 3:33 pm
PETALING JAYA – Kira-kira 20,000 pelajar daripada golongan B40 di institusi pendidikan tinggi awam (IPTA) seluruh Sabah menerima manfaat daripada pengenalan Menu Siswa Rahmah (MSR) pada harga berpatutan RM3.50.
Kementerian Pendidikan Tinggi (KPT) dalam kenyataan memaklumkan, pelajar tersebut terdiri daripada 3,779 pelajar di Universiti Teknologi Mara (UiTM) Kampus Kota Kinabalu dan 161 daripada UiTM Tawau, 11,968 di Universiti Malaysia Sabah (UMS) dan 3,713 pelajar di Politeknik Kota Kinabalu dan Politeknik Sandakan.
“Program MSR di IPTA Sabah ini melibatkan pemberian moratorium dan pengecualian bayaran sewa premis serta bayaran utiliti oleh pihak universiti dan politeknik kepada 22 pengusaha kafeteria, kiosk dan gerai, penyedia perkhidmatan makanan sedia ada dan baharu di dalam kampus.
“MSR adalah inisiatif KPT dalam membantu meringankan beban kos sara hidup mahasiswa IPT, khususnya daripada golongan B40 bagi memastikan kelangsungan kebajikan mereka terus dijaga dan proses pembelajaran dan pengajaran tidak terjejas,” kata kenyataan itu, hari ini.
Penyediaan MSR ini juga mengambil kira keperluan nutrisi asas (karbohidrat, protein, serat) dan komposisi kepelbagaian kaum mahasiswa di IPT.
Malah, pelaksanaan MSR ini merupakan komitmen KPT untuk menyokong inisiatif Rahmah yang dilaksanakan oleh kerajaan Malaysia bertujuan membantu golongan terkesan dengan lonjakan kos sara hidup.

Sementara itu, Timbalan Menteri Pendidikan Tinggi, Datuk Mohammad Yusof Apdal turut meninjau pelaksanaan MSR di UiTM Kampus Kota Kinabalu semalam dengan melawat Dapur HEP yang menyediakan hidangan nasi percuma sebanyak dua kali sehari kepada pelajar bagi membolehkan mereka berjimat dengan hanya membeli lauk sahaja di kafeteria.
“Selain penjimatan kos sara hidup, pelaksanaan Dapur HEP ini telah membuka peluang kesukarelawanan dan menggalakkan amalan saling bantu membantu dalam kalangan pelajar berdasarkan konsep ‘Dari Pelajar untuk Pelajar’.
“Pada majlis itu, beliau turut menyampaikan sumbangan 1,000 kilogram (kg) beras yang boleh menyediakan lebih 6,600 hidangan nasi daripada KPT sebagai tanda sokongan terhadap pengoperasian inisiatif Dapur HEP,” menurut kenyataan tersebut. – KOSMO! ONLINE


Laluan kecemasan antara Senai-Kulai boleh diguna sempena Aidilfitri
Oleh KHAIRUL MOHD. ALI

16 April 2023, 3:41 pm
JOHOR BAHRU – Pengguna Lebuhraya Utara-Selatan dibenar untuk menggunakan laluan kecemasan antara Senai dan Kulai sempena sambutan perayaan Aidilfitri, tidak lama lagi.
Pengerusi Jawatankuasa Kerja Raya, Pengangkutan dan Infrastruktur Johor, Mohamad Fazli Mohamad Salleh berkata, kebenaran tersebut melibatkan laluan sepanjang 8 kilometer (km) bagi kedua-dua hala.
MOHAMAD FAZLI memaklumkan laluan kecemasan sepanjang 8 km antara Senai dan Kulai dibenar untuk digunakan kenderaan sempena Aidilfitri ini.
Menurut beliau, perkara itu telah dimaklumkan kepada pihak berkuasa termasuk polis, Jabatan Pengangkutan Jalan (JPJ) dan Agensi Pengangkutan Awam Darat (APAD).
“Sempena kedatangan Aidilfitri tahun ini, pihak berkuasa membuat keputusan membenarkan penggunaan laluan kecemasan lebuhraya Plus antara Senai dan Kulai, iaitu sepanjang jarak 8 km.
“Langkah itu diambil kerana lokasi itu dikenalpasti sebagai antara kawasan utama kesesakan jalan raya khususnya apabila tiba musim perayaan, jadi tujuannya adalah untuk mengurangkan kesesakan dengan melancarkan pergerakan kenderaan.
“Tarikh yang dibenarkan adalah sebelum Aidilfitri iaitu pada 20 dan 21 April serta selepas Aidilfitri iaitu pada 27 dan 28 April,” katanya dalam sidang akhbar yang diadakan di Pejabat Infra Desa di Southkey, di sini hari ini.

Tambah Mohamad Fazli, kebenaran tersebut bagaimanapun tertakluk kepada prosedur operasi standard (SOP) dan aspek keselamatan ditetapkan dalam Mesyuarat Koordinasi Aliran Trafik Negeri Johor Sempena Perayaan Aidilfitri 2023 pada 13 April lalu.
Katanya lagi, orang ramai turut diminta untuk mengikuti jadual perancangan perjalanan yang disediakan PLUS untuk mengelakkan kesesakan dalam tempoh tersebut. – KOSMO! ONLINE


31 penjaja di kaki lima Chow Kit tiada lesen – DBKL
Oleh AZMI NORDIN

16 April 2023, 2:42 pm
KUALA LUMPUR – Dewan Bandaraya Kuala Lumpur (DBKL) menegaskan pihaknya tidak pernah mengeluarkan sebarang kelulusan atau lesen berniaga kepada peniaga di kaki lima hadapan Pasar Raya AJ Best di Jalan Tuanku Abdul Rahman (Chow Kit), di sini.
DBKL dalam kenyataannya berkata, aktiviti menjaja di kawasan itu bermula apabila penjaja dalam bangunan pasar raya berkenaan terpaksa keluar bagi memberi ruang kerja baik pulih dijalankan.
Menurut kenyataan itu, bangunan yang terletak bersebelahan Arked Bazar Sudirman (dahulunya Bazar Uda Ocean) telah diambil alih syarikat AJ Best sejak April 2019.
“Awalnya, hanya 13 penjaja yang berniaga di dalam bangunan pasar raya ini terpaksa keluar disebabkan kerja-kerja baik pulih yang dilaksanakan pemilik baharu (AJ Best).
“Penjaja terpaksa membuat penempatan sementara di kaki lima, namun enggan untuk memasuki semula bangunan walaupun ditawarkan selepas kerja baik pulih siap,” katanya dalam kenyataan hari ini.
DBKL turut memaklumkan, bancian pada Ogos 2019 merekodkan seramai 31 penjaja menjalankan aktiviti di situ, namun tiada sebarang kelulusan dikeluarkan dan juga tiada permohonan lesen dikemukakan kepada DBKL

Tambahnya, penjaja tersebut tidak terlibat dalam pemindahan ke bangunan baru Pasar Raja Bot yang masih dalam proses pembinaan.
“Justeru, DBKL sedang mengenal pasti status terkini bilangan penjaja di lokasi tersebut dan akan melesenkan penjaja-penjaja yang layak untuk ditempatkan di lokasi yang bersesuaian,” katanya.
Baru-baru ini, Pengerusi Persatuan Hak Masyarakat Malaysia, Mustafa Khan menerusi satu video yang dikongsikan di TikTok meminta DBKL mengambil tindakan ke atas perniagaan warga asing tanpa lesen yang memenuhi ruang hadapan pasar raya tersebut.
Aktiviti penjajaan itu telah menyebabkan halangan dan kerugian kepada perniagaan dalam premis.
Mustafa mendakwa penjaja telah membayar duit kepada persatuan peniaga di kawasan itu menyebabkan tiada sebarang tindakan penguatkuasaan diambil walaupun telah beroperasi selama beberapa tahun. – KOSMO! ONLINE.


Lima pembekal bakal didakwa jual barang melebihi harga kawalan
Oleh MOHAMAD FAIZAL HASHIM

16 April 2023, 2:55 pm
JOHOR BAHRU – Seramai lima pembekal ayam yang sengaja menaikkan harga jualan melebihi harga kawalan terima padah apabila dikenakan tindakan undang-undang termasuk dituduh di mahkamah.
Pengerusi Jawatankuasa Pelaburan, Perdagangan dan Hal Ehwal Pengguna negeri, Lee Ting Han berkata, setakat ini pihaknya sudah mengambil tindakan kompaun kepada enam pembekal dan lima peruncit di negeri ini sejak awal Ramadan ini.
Beliau berkata, pihak Kementerian Perdagangan Dalam Negeri dan Kos Sara Hidup (KPDN) Johor tidak akan teragak-agak untuk terus mengambil tindakan kepada mana-mana pihak yang melakukan kesalahan tersebut.
“Bagi aduan berkaitan harga ayam dijual mahal daripada harga kawalan, kita sudah ambil tindakan. Peruncit yang menjual melebihi harga siling iaitu RM9.40 sekilogram telah dikenakan tindakan kompaun.
“Sementara itu, pembekal yang menjual bekalan ayam kepada peruncit melebihi RM8.10 turut dikenakan tindakan.
“Kita sedang melengkapkan kertas siasatan untuk menghadapkan lima daripada enam pembekal di mahkamah,” katanya pada majlis Pelancaran Skim Harga Maksimum Musim Perayaan (SKMMP) Hari Raya Puasa 2023 Peringkat Negeri Johor di Mydin Mall, di sini hari ini.

Beliau berkata, sejak kementerian melaksanakan Penentuan Harga Maksimum Ayam dan Telur Ayam pada 5 Februari lalu, sebanyak 347 kes telah dikenakan tindakan dengan nilai kompaun sebanyak RM134,200.
Katanya, antara kesalahan yang dilakukan ialah 38 kes tidak meletakkan tanda harga, tidak meletakkan ‘tag merah jambu’ (237) dan melanggar harga kawalan (71) dengan nilai rampasan bernilai RM41,380.
Mengenai SHMMP Hari Raya Puasa, beliau berharap peniaga akan mematuhi undang-undang dan tidak mengambil kesempatan menaikkan harga barang sesuka hati.
“Sebanyak 35 kes dengan jumlah nilai kompaun sebanyak RM4,600 telah dihasilkan sepanjang pelaksanaan skim harga berkenaan melibatkan kesalahan di bawah Akta Kawalan Harga dan Antipencatutan (AKHAP) 2011,” tambahnya. – KOSMO! ONLINE


Peniaga sanggup tawar hadiah motosikal, gelang emas tarik pelanggan
Oleh AMRAN MULUP

16 April 2023, 3:44 pm
MELAKA – Berbaki beberapa hari sebelum umat Islam menyambut Hari Raya Aidilfitri, seorang peniaga sanggup menawarkan sebuah motosikal Modenas Kriss 110 (MR3) bernilai hampir RM4,000 bagi menarik pengunjung membeli pakaian baju Melayu yang dijualnya.
Tidak hanya motosikal, turut ditawarkan seutas gelang emas, wang tunai serta pelbagai barangan elektrik seperti kipas, pengisar, dapur gas, sterika, pembancuh kopi dan sebagainya.
Pemiliknya, Mohd. Faizal Maklip, 33, berkata, keseluruhan hadiah bernilai RM20,000 itu khusus buat pengunjung yang membeli pakaian baju Melayu berjenama The Soultan & Permaisuri.
“Saya sanggup mengeluarkan wang untuk membeli motosikal dan barangan lain semata-mata untuk diberikan secara percuma kepada pelanggan yang berbelanja di gerai kami.
“Ini juga adalah usaha untuk menarik pengunjung datang ke gerai kami di Bazar Aidilfitri Mega Klebang kerana sambutan Aidilfitri tinggal beberapa hari lagi.
“Pengunjung yang beli apa sahaja pakaian digerai saya akan layak secara automatik untuk cabutan bertuah yang akan dibuat pada Rabu malam ini,” ujarnya di sini malam tadi.

Mohd. Faizal yang turut mengusahakan butik pengantin berkata, dia menjual baju Melayu, kurta, baju kurung dan baju kebaya yang berkualiti dengan harga serendah RM129 sehingga RM320.
Katanya, bagi yang membeli baju Melayu The Soultan & Permaisuri akan menerima samping dan butang baju secara percuma.
Menurutnya, setakat ini baju berkenaan mendapat sambutan mengalakkan daripada orang ramai yang datang ke gerainya. – KOSMO! ONLINE


10 lokasi Jualan Agro Madani sekitar Lembah Klang
Oleh MOHAMAD NAUFAL MOHAMAD IDRIS

16 April 2023, 3:07 pm
KLANG – Kementerian Pertanian dan Keterjaminan Makanan (MAFS) menyasarkan 10 lokasi sekitar Lembah Klang bagi penganjuran Jualan Agro Madani sehingga pertengahan tahun ini.
Menterinya, Datuk Seri Mohamad Sabu berkata, lokasi tersebut termasuk di Kampung Johan Setia seterusnya membantu golongan B40 dan M40 mendapatkan barangan keperluan di tapak jualan.
“Secara umumnya, barangan seperti ayam, daging, ikan serta sayur dijual sehingga 30 peratus daripada harga pasaran.
“Seramai 5,000 pengunjung dijangka mengunjungi semua lokasi Jualan Agro Madani ini dengan unjuran penjimatan perbelanjaan sehingga RM45,000,” katanya selepas merasmikan Jualan Agro Madani peringkat kebangsaan di Kampung Johan Setia, di sini hari ini.
Jelas beliau, pemakluman kesemua lokasi akan dilakukan menerusi laman Facebook dan media sosial rasmi milik FAMA (Lembaga Pemasaran Pertanian Persekutuan) dalam masa terdekat.
Sementara itu, Pemangku Ketua Pengarah FAMA, Abdul Rashid Bahri berkata, Jualan Agro Madani akan dianjurkan di kawasan bandar yang mempunyai ramai penduduk.

“Sekiranya program ini mendapat sambutan mengalakkan, kita tidak menolak kemungkinan memperluaskannya di seluruh negara,” katanya. – KOSMO!ONLINE


Tunang minta mas kahwin RM20,000, tinggal di kondo lepas nikah
Oleh KOSMO!

16 April 2023, 3:07 pm
PETALING JAYA – Ramai golongan lelaki yang menangguhkan hasrat berkahwin gara-gara tidak mampu memenuhi permintaan pihak wanita.
Seorang pengguna Twitter yang enggan dikenali baru-baru ini meluahkan perasaannya yang berbelah bahagi untuk meneruskan perkahwinan bersama tunangnya.
Jelasnya, tingkah laku pasangannya itu semakin hari mula menunjukkan perubahan sehingga membuatkan dia meragui wanita tersebut dan masa depan mereka.
“Perkara pertama, dia mahukan mas kahwin sebanyak RM20,000, itu belum termasuk cincin dan lain-lain berkaitan majlis perkahwinan.
“Saya juga diminta sediakan wang pendahuluan untuk kami menyewa sebuah kondominium selepas berkahwin,” kongsinya menerusi satu ciapan baru-baru ini.
Tambahnya lagi, tunangnya tidak mempunyai pekerjaan tetap dan hanya bergantung penuh dengan pendapatannya iaitu sebanyak RM3,000 sebulan.

Katanya, dia cuba berbincang dengan tunangnya agar mereka dapat berkongsi pendapatan bersama menyewa kondominium tersebut, namun tidak mendapat persetujuan.
“Dia merungut kata itu dan ini mengadu dia tak nak keluarkan duit untuk bayar deposit rumah. Saya boleh bayangkan lepas kahwin macam mana bingit dia,” ujarnya.
Dalam pada itu, ramai yang menitipkan pesanan kepada pemuda itu menerusi ruangan komen, dan meminta dia meninggalkan wanita berkenaan.
“Cari (wanita) lain sahaja, sepatutnya kalau dia nak mewah, dia kena bantu bersama, kalau dia sayang dia akan layan ikut kemampuan kau,” pesan @Alex99.
“Dia kena cari anak Datuk yang dibanjiri harta keturunan jika ‘high taste’ macam ini. Kerja pun tak ada, nak itu ini yang mewah, memalukan kaum wanita,” perli Ayuni. – KOSMO! ONLINE


Ketua UMNO Bahagian Perlis bukan ‘keluarga taufan’
Oleh SYED AZLAN SAYED HIZAR

16 April 2023, 3:19 pm
ARAU – UMNO Perlis yakin kerjasama erat dapat diwujudkan antara ketiga-tiga ketua bahagiannya kerana mereka semua bukan lahir daripada ‘keluarga taufan’.
Pengerusi Perhubungan UMNO negeri, Datuk Rozabil Abdul Rahman berkata, wujud kesepakatan yang telah dipersetujui antara tiga Bahagian UMNO negeri dan tiada lagi ‘ribut’ melanda pergerakan parti di negeri itu.
“Saya pernah bekerjasama dengan Ketua UMNO Bahagian Kangar, Datuk Dr. Fathul Bari Mat Jahya dan Ketua UMNO Bahagian Padang Besar, Ruzaini Rais ketika menjadi Ketua Pergerakan Pemuda UMNO negeri suatu ketika dahulu.
“Dalam mesyuarat Badan Perhubungan UMNO negeri sebelum bertemu Presiden parti, Datuk Seri Dr. Ahmad Zahid Hamidi baru-baru ini, kami bersetuju tidak lagi bersaing malah menjalinkan kerjasama erat antara satu sama lain,” katanya kepada pemberita di sini semalam.
Kata beliau, pergerakan UMNO Perlis yang hanya mempunyai tiga bahagian tidak akan menjadi 30 bahagian akibat perpecahan kerana selalu bergaduh.
“Kami yakin dapat bergerak dalam satu pasukan bagi merampas semula Perlis kepada tangan Barisan Nasional (BN),” ujarnya.

Kata Rozabil, beliau turut mengarahkan semua sayap pergerakan parti di negeri itu mewujudkan skuad kebajikan yang akan turun padang bagi memastikan bahawa masyarakat setempat mendapat kehidupan lebih selesa.
“Kita ambil pendekatan menerusi beberapa program seperti portal aduan dilakukan UMNO Bahagian Kangar akan dipanjangkan ke setiap bahagian lain bagi memastikan kebajikan dan kesejahteraan rakyat terus terbela,” jelasnya. – KOSMO! ONLINE


Bakar kedai kerana cinta ditolak isteri orang
Oleh ASLIZA MUSA

16 April 2023, 3:53 pm
TELUK INTAN – Berang selepas cintanya ditolak, seorang lelaki bertindak nekad menyimbah petrol dan membakar kedai di mana wanita itu bekerja di Jalan Besar Langkap, di sini semalam.
Ketua Polis Daerah Hilir Perak, Asisten Komisioner Ahmad Adnan Basri berkata, suspek berusia 54 tahun itu sebelum ini dikatakan sering datang ke kedai untuk memikat wanita terbabit.
Namun katanya, hasrat lelaki itu ditolak secara baik ekoran wanita itu telah pun berkahwin dan mempunyai tiga orang anak.
“Sebelum kejadian kebakaran itu, kita ada menerima laporan daripada mangsa berkaitan seorang lelaki datang ke kedai dan mengamuk sekitar pukul 2.30 petang.
“Menurut wanita berusia 46 tahun itu, suspek turut mengeluarkan kata-kata lucah dan mencederakannya selain mengugut untuk membakarnya dan tempat dia bekerja,” katanya dalam kenyataannya di sini hari ini.
Menurut beliau, kebakaran kedai yang juga milik adik wanita itu berlaku ketika mangsa berada di Balai Polis Langkap untuk membuat laporan.

Katanya, menurut saksi di tempat kejadian, mereka melihat suspek datang menyimbah petrol sebelum membakar kedai tersebut.
“Tindakan pantas pihak polis telah berjaya menahan suspek. Semasa tangkapan dijalankan, suspek mengalami kecederaan melecur di bahagian muka, tangan dan kaki .
“Ketika tangkapan dibuat, suspek juga dalam keadaan mabuk dipercayai di bawah pengaruh alkohol. Suspek telah dimasukkan ke Hospital Teluk Intan untuk rawatan susulan,” katanya.
Tambah beliau, suspek yang tidak bekerja itu kini ditahan reman selama lima hari untuk siasatan lanjut di bawah Seksyen 435/323 Kanun Keseksaan. – KOSMO! ONLINE


Hujan lebat, ribut petir di 7 negeri petang ini
Oleh KOSMO!

16 April 2023, 3:44 pm
PETALING JAYA – Jabatan Meteorologi (MetMalaysia) menjangkakan hujan lebat serta ribut petir dan angin kencang bakal melanda di tujuh negeri sehingga 5 petang hari ini.
MetMalaysia dalam kenyataan di Facebook memaklumkan, antara kawasan berisiko adalah seluruh negeri Perlis serta beberapa daerah di Perak (Batang Padang dan Muallim).
Selain itu, bagi negeri Pantai Timur, MetMalaysia melaporkan Terengganu (Besut, Hulu Terengganu dan Marang) berisiko dilanda cuaca buruk bagi tempoh yang sama.
“Bagi negeri Selangor pula melibatkan Hulu Selangor, Gombak dan Hulu Langat serta Jelebu, Negeri Sembilan (Jelebu).
“Hujan lebat serta ribut petir dilihat tertumpu di lima daerah di negeri Johor iaitu Mersing, Pontian, Kulai, Kota Tinggi dan Johor Bahru,” katanya.
Tambah MetMalaysia, bagi tinjauan cuaca di negeri Sabah pula, kawasan berisiko menerima taburan hujan pada petang ini adalah Sandakan (Kinabatangan, Beluran dan Sandakan) dan Kudat (Pitas). – KOSMO! ONLINE


Sekolah berdaftar di P. Pinang dapat rebat tarif air 30 peratus
Oleh ISWAN SHAFIQ ISA

16 April 2023, 2:07 pm
GEORGE TOWN – Perbadanan Bekalan Air Pulau Pinang (PBAPP) menawarkan rebat tarif air sebanyak 30 peratus selama tempoh enam bulan kepada semua sekolah berdaftar di negeri ini.
Ketua Menteri, Chow Kon Yeow berkata, tawaran tersebut membabitkan sekolah-sekolah kerajaan, swasta, antarabangsa, kolej, sekolah agama dan tadika.
Menurut beliau, rebat untuk bil air sekolah bagi ‘penggunaan bukan domestik’ itu akan berlangsung selama enam bulan dengan tempoh sah permohonan tersebut antara April sehingga September tahun ini.
“Pentadbir-pentadbir sekolah mesti memohon rebat daripada PBAPP sebelum 30 September.
“Permohonan telah dibuka mulai hari ini dan borang permohonan boleh dimuat turun secara dalam talian dari laman web PBAPP (https://pba.com.my/penang-water-tariffs/),” katanya dalam satu kenyataan hari ini.
Kata Kon Yeow, keputusan penawaran rebat itu dibuat sebagai tanda muhibah dalam usaha mengekalkan hubungan baik dengan 1,712 sekolah di negeri ini yang menyediakan pendidikan rendah dan menengah kepada beribu-ribu anak muda Pulau Pinang setiap hari.

Jelasnya, ‘Peraturan-Peraturan Industri Perkhidmatan Air (Kadar Perkhidmatan Bekalan Air) (Pulau Pinang) (Pindaan) 2022’ telah diwartakan pada 29 Julai tahun lalu dan Peraturan Persekutuan ini menyemak tarif untuk ‘penggunaan air bukan domestik’.
“Dengan mengambil kira maklum balas pihak berkuasa sekolah, PBAPP bersetuju untuk menanggung kos rebat enam bulan untuk sekolah-sekolah sebagai satu lagi aspek komitmen tanggungjawab sosial korporat (CSR) kepada Pulau Pinang dan unjuran jumlah kos rebat ini adalah RM2.1 juta,” ujar beliau.
Tambahnya, PBAPP juga mengekalkan purata tarif air domestik Pulau Pinang untuk 35,000 liter pertama sebulan pada RM0.32 setiap 1,000 liter pada tahun ini yang merupakan tarif air domestik terendah di Malaysia. – KOSMO! ONLINE


Harga tiket Kota Kinabalu-Tawau tidak masuk akal
Oleh NUR HUDA MUSA

16 April 2023, 2:19 pm
PETALING JAYA – Ahli Parlimen Kinabatangan, Datuk Seri Bung Moktar Radin menggesa Menteri Pengangkutan, Anthony Loke Siew Fook untuk berbincang dengan syarikat penerbangan berhubung harga tiket di Sabah yang dikatakan terlalu mahal.
Bung Moktar dalam satu hantaran di Facebook berkata, lonjakan harga tiket penerbangan domestik dalam bulan Ramadan tahun ini adalah tidak masuk akal.
“Bayangkan tiket sehala AirAsia Sandakan-Kota Kinabalu berharga RM700.
“Ramai penduduk rakyat Sabah di semenanjung yang hendak balik beraya di kampung halaman di Sabah, malangnya harga tiket terlalu mahal, dan tidak boleh diterima oleh akal yang waras,” katanya.
Harga tiket dari Kota Kinabalu ke Tawau ketika ini yang mencecah RM1,000.
Bung Moktar berkata, dia juga ada menghubungi Anthony dan meminta tambahan penerbangan antara Sandakan dan Kota Kinabalu.
“Tiga hari yang lalu saya ada menghubungi Menteri pengangkutan Malaysia dan meminta tambahan penerbangan diantara Sandakan dan Kota Kinabalu. Menteri memberitahu syarikat penerbangan bersetuju untuk mempertingkatkan tambahan penerbangan pada 18 hingga 20 April ini

“Tetapi harga tiket beribu-ribu ringgit, sehala sahaja ada yang RM3,000, saya meminta Menteri Pengangkutan bicaralah dengan pihak syarikat penerbangan janganlah menghisap darah rakyat, rakyat Sabah bukannya semua berkemampuan, mereka hanya sekadar nak balik beraya dan berjumpa sanak saudara setahun sekali,” ujarnya.
Tambah Bung Moktar, dia juga berharap mana-mana lagi syarikat penerbangan yang akan beroperasi di Sabah tidak terlalu mengaut keuntungan dengan meletakkan harga tiket yang tinggi. – KOSMO! ONLINE


KLIA jadi destinasi antarabangsa pertama TransNusa Indonesia
Oleh AMREE AHMAD

16 April 2023, 1:07 pm
PUTRAJAYA – Syarikat penerbangan tambang rendah terbaharu Indonesia, TransNusa menjadikan Kuala Lumpur sebagai destinasi antarabangsa yang pertama dilancarkannya.
Menurut hantaran Malaysia Airports Holdings Berhad (MAHB), operator itu malah terbang dua kali setiap hari ke Lapangan Terbang Antarabangsa Kuala Lumpur (KLIA) Sepang.
“Selamat datang TransNusa yang datang dari Jakarta dan menggunakan pesawat Airbus model A320 Neo. Jadi, jangan tunggu lagi, sila dapatkan tiket anda sekarang,” jelasnya.
Berdasarkan laporan oleh agensi berita rasmi Indonesia, Antara, pesawat itu terbang dari hab operasinya di Terminal 3, Lapangan Terbang Antarabangsa Soekarno-Hatta, Jakarta.
TransNusa yang ditubuhkan pada 2005 kini mula menyambung operasinya sejak tahun lalu selepas menggantung penerbangan pada 2020 susulan pandemik Covid-19.
Bagaimanapun, syarikat itu hanya memberi tumpuan kepada Denpasar, Bali, Yogyakarta dan Jakarta berbanding sebelum 2020 yang meliputi banyak kota besar di Indonesia.

Bersempena dengan pengenalan laluan berkenaan, TransNusa menawarkan promosi harga khas 990,000rupiah (RM294) dari Jakarta ke KLIA serta hanya RM299 dari KLIA ke Jakarta.
Dengan kemasukan TransNusa kelmarin, KLIA kini menjadi pilihan destinasi 60 syarikat penerbangan pelbagai negara termasuk empat dari kalangan pemain tempatan sendiri. –  KOSMO! ONLINE


Pasu RM400,000 Aliff Syukri terpecah, Yana kunci mulut, netizen sangsi
Oleh HANISAH SELAMAT

16 April 2023, 12:51 pm
PETALING JAYA – Gara-gara insiden terpecahkan pasu hiasan berharga hampir RM400,000 milik Datuk Seri Aliff Syukri, pelakon popular Yana Samsudin menjadi mangsa kecaman netizen.
Yana bagaimanapun lebih selesa mengunci mulut daripada membalas komen atau memperincikan lebih lanjut berkenaan ‘kemalangan’ yang berlaku dua minggu lalu itu.
“Allah Maha Mengetahui atas tiap-tiap sesuatu,” ulasnya ringkas menerusi perkongsian di Instagram dua jam selepas Aliff Syukri memuat naik video pergaduhan antara mereka semalam.
Perkongsian Yana itu dipercayai mempunyai kaitan dengan insiden yang membuatkan suaminya, Fadzil Zahari terpaksa masuk campur selepas usahawan tersebut mendesak pelakon Bini-Biniku Gangster itu membayar ganti rugi dengan nada tinggi.
Pergaduhan yang menunjukkan Fadzil dan Aliff Syukri bergelut dan nyaris bertumbuk itu diperkatakan ramai selepas ahli perniagaan berkenaan berkongsi video mengenainya dalam Instagram.
Bagaimanapun, rata-rata netizen menganggap itu semua antara strategi mempromosikan program yang bakal disiarkan pada musim raya nanti, apatah lagi dalam klip video tersebut Yana seperti menahan ketawa dan tidak realistik dalam lakonan.

“Anda dalam rancangan ‘wa kena beb’, edisi raya”, itu sindiran seorang pengikutnya.
“Ambil ‘job’ Pak Mat Western lagi bagus daripada ‘prank’ macam ni,” tambah seorang netizen.
“Yana acah-acah terhuyung-hayang pegang kepala macam cerita Mami Jarum. Cuba realistik lakonan masing-masing,” ulas seorang lagi pemilik akaun lain.
Laman Instagram Aliff Syukri pula lebih teruk diserang dengan pelbagai teori hingga ada dalam kalangan meminta personaliti dikenali ramai itu berehat daripada berlakon.
“Datuk tiada bakat dalam bidang seni, berlakon pun keras macam kayu. Saya cadangkan Datuk berehat di bulan mulia ini,” kata netizen.
Sementara itu, penerbit program, Alif Farhan, pula tampil memohon maaf kepada kedua-dua pihak.
Katanya, kejadian pergaduhan yang tercetus selepas ‘kemalangan’ tidak disengajakan itu dikatakan akibat salah faham.
“Saya Alif Farhan selaku penerbit dan hos, bertanggungjawab dan ingin meminta maaf secara terbuka kepada kedua-dua pihak, Datuk Seri Aliff Syukri serta Yana Samsudin dan Fadzil Zahari atas insiden yang tak diingini.
“Ini berpunca daripada sedikit salah faham ketika penggambaran program raya sebelum ini,” katanya dalam perkongsian di Instagram.
Produser terbabit juga memaklumkan buat masa ini dia tidak boleh menjawab sebarang soalan media, selain menyatakan satu sidang media bersama peguam akan diadakan esok.
“Kepada rakan wartawan, saya terpaksa berdiam diri daripada mengulas lebih lanjut tentang hal ini untuk elakkan daripada mengeruhkan lagi keadaan.
“Hal ini masih lagi dalam perbincangan dan doakan supaya kedua pihak dapat capai kedamaian
“Isnin ini saya dan peguam saya akan buat sidang media secara online untuk menjelaskan video yang tengah viral,” katanya.
Pada masa sama, cubaan untuk mendapatkan ulasan terkini Yana dan Fadzil tidak berjaya apabila pasangan tersebut tidak menjawab panggilan mahu pun membalas mesej.- KOSMO! ONLINE


Lebih RM3 juta bunga api, mercun dirampas, 120 orang ditahan
Oleh NURUL IZZATI ZAINI

16 April 2023, 1:56 pm
PETALING JAYA – Seramai 120 orang ditahan atas kesalahan melanggar syarat, tidak mempunyai lesen dan menjual bunga api yang tidak dibenarkan dalam tempoh dua minggu lalu.
Setiausaha Polis Diraja Malaysia (SUPM), Datuk Noorsiah Mohd. Saaduddin berkata, anggaran nilai keseluruhan rampasan berjumlah lebih RM3 juta bagi tempoh 28 Mac hingga 9 April lepas.
“Polis Diraja Malaysia (PDRM) juga menerima sebanyak 6,526 permohonan bagi mendapatkan lesen menjual bunga api dan mercun sempena Hari Raya Aidilfitri tahun ini.
“Daripada jumlah tersebut sebanyak 5,188 permohonan diluluskan dan 1,338 ditolak kerana tidak memenuhi syarat yang ditetapkan,” katanya dalam kenyataan hari ini.
Katanya, kesemua kes disiasat di bawah Seksyen 8, Akta Bahan Letupan 1957 yang memperuntukkan hukuman penjara tujuh tahun atau denda RM10,000 atau kedua-duanya sekali.
Ujar Noorsiah, pemantauan dan pemeriksaan menyeluruh serta berterusan sedang giat dilaksanakan di seluruh negara termasuk penjualan secara atas talian melalui platform media sosial serta e-dagang.

“Orang ramai diingatkan supaya tidak terlibat dengan penjualan bunga api dan mercun secara haram, tindakan tegas akan diambil berdasarkan undang-undang sedia ada,” katanya. – KOSMO! ONLINE


Saya tak minat langsung lelaki ‘mat saleh’ – Leona
Oleh MOHAMMAD SHAHEMY AZMI

16 April 2023, 1:14 pm
KUALA LUMPUR – Selebriti media sosial Kasih Iris Leona langsung tidak tertarik dengan lelaki ‘mat saleh’ untuk dijadikan kekasih walaupun dianggap lebih cenderung memilih teman lelaki dalam kalangan jejaka Inggeris.
Leona, 24, berkata, walaupun dia dilihat netizen lebih mengamalkan gaya hidup ala kebaratan, namun hatinya lebih tertarik untuk mencari teman lelaki dalam kalangan lelaki Asia terutamanya, Melayu.
“Orang mungkin anggap saya lebih tertarik dengan lelaki berkulit putih (mat saleh). Tetapi saya tidak minat langsung.
“Saya hanya akan bercinta dengan lelaki Asia terutamanya dari Malaysia termasuk jejaka Melayu,” katanya kepada Kosmo! Online.
Ujar anak kepada pelakon Azhar Sulaiman itu lagi, dia hanya boleh berkawan dengan lelaki mat saleh, namun untuk bercinta, hatinya lebih tertarik dengan lelaki dari Asia untuk dijadikan kekasih.
“Ada banyak sebab. Antaranya lelaki Asia lebih berbudi bahawa, bersopan santun dan baik. Untuk mencari teman lelaki, saya tidak memandang rupa mereka.

“Asalkan mereka baik dan tahu melayan saya sepatutnya, itu sudah memadai,” kata Leona ketika ditemui di majlis pelancaran lagu raya, Marilah Pulang bersama Vida Malaysia di SkyArk, di sini, baru-baru ini.
Ketika disoal sama ada dirinya sudah menemui pengganti selepas lapan bulan putus cinta, Leona berkata sehingga kini statusnya masih lagi solo kerana ibunya tidak membenarnkan dia bercinta buat masa sekarang.
“Saya belum ada pengganti lagi sebab ibu saya tidak bagi saya jalinkan hubungan cinta buat masa sekarang. Tapi kalau siapa-siapa berminat, apa salahnya,” katanya berseloroh.
Dalam perkembangan lain, Leona yang kini sedang melanjutkan pelajaran dalam bidang pengurusan di University of Bath, England akan berada di Malaysia selama sekitar dua minggu untuk menyambut Ramadan dan Aidilfitri bersama keluarga.
Terdahulu, pada November tahu lalu Leona pernah meluahkan rasa sedih selepas mengetahui bekas teman lelakinya, Ryan sudah pun mempunyai kekasih baharu.
Lebih mengecewakan Leona atau nama sebenarnya Kasih Iris Leona Hairi Azhar, tempatnya digantikan dengan wanita lain dalam masa tiga bulan selepas mereka berpisah.
“Dia (bekas kekasih) dah jumpa perempuan lain. Rasa teruk apabila saya diganti hanya begitu sahaja,” ciapnya menerusi Twitter. – KOSMO! ONLINE


Celup kepala dalam air balang sebelum beri kawan minum
Oleh KOSMO!

16 April 2023, 1:19 pm
PETALING JAYA – Rata-rata orang ramai menyifatkan aksi seorang pempengaruh media sosial mencelup kepalanya ke dalam air balang di sebuah bazar Aidilfitri sebagai satu perkara yang tidak bermoral.
Sehubungan itu, tindakan lelaki yang berpakaian seperti wanita itu mendapat kecaman teruk daripada kalangan pengguna media sosial.
Menerusi sebuah rakaman yang tular, mereka dikatakan sedang bergurau antara satu sama lain, namun ramai yang tidak bersetuju dengan gurauan sedemikian.
“Nak bergurau bukan dengan makanan atau minuman, itu rezeki, kau buat ‘content’ (kandungan) macam ini, sama macam kau hina rezeki,” tegur Laila.
“Kenapa dia buat macam itu, teh ais tu penuh balang lagi, kalau dah tak habis berniaga, masih boleh kongsi dan sedekah kepada orang ramai, sedih bila lihat orang tak hargai rezeki Allah semata-mara untuk konten,” luah seorang pengguna lain.
“Lalu pula seorang lagi tu nak minum, buatnya rambut kawan tu berkutu, penuh satu cawan teh ais,” seloroh Yazid. – KOSMO! ONLINE


Pantau bekalan sepanjang musim panas
Oleh MOHAMAD NAUFAL MOHAMAD IDRIS

16 April 2023, 2:36 pm
KLANG – Kementerian Pertanian dan Keterjaminan Makanan (MAFS) memantau bekalan hasil pertanian, penternakan dan hasil laut susulan cuaca panas di seluruh negara ketika ini.
Menterinya, Datuk Seri Mohamad Sabu berkata, kakitangan semua agensi di bawah kementerian tersebut turun padang bagi memastikan stok bekalan hasil makanan mencukupi.
“Pemantauan ini memang kita lakukan secara harian. Insya-Allah, bekalan makanan di negara ini mencukupi (walaupun dilanda fenomena cuaca panas),” katanya selepas merasmikan program Jualan Agro Madani peringkat kebangsaan di Kampung Johan Setia di sini, hari ini.
Semalam, Menteri Sumber Asli, Alam Sekitar dan Perubahan Iklim, Nik Nazmi Nik Ahmad memaklumkan negara dijangka mengalami cuaca panas berpanjangan di utara dan Pantai Timur sehingga Ogos susulan musim peralihan monsun.
Dalam pada itu, Mohamad Sabu memaklumkan, kerajaan bersedia untuk mengimport bekalan makanan sekiranya berlaku kekurangan akibat fenomena tersebut.
“Cuaca panas ini bukan sahaja berlaku di Malaysia, tapi di Amerika Syarikat (AS) dan Kanada. Jadi, kementerian akan melakukan pelbagai usaha bagi memastikan bekalan mencukupi terutama pada musim Aidilfitri ini,” tegasnya. – KOSMO!ONLINE


Doktor Fatimatuz dikesan, saksi penting kes rogol remaja
Oleh AZMI NORDIN

16 April 2023, 1:24 pm
HULU SELANGOR – Polis sedang giat mengesan seorang doktor wanita bagi membantu siasatan kes rogol membabitkan seorang remaja perempuan pada 12 Mac lalu.
Ketua Polis Daerah Hulu Selangor, Superintendan Ahmad Faizal Tahrim berkata, doktor berkenaan sebelum itu pernah menghubungi polis memaklumkan kejadian rogol melibatkan remaja berusia 16 tahun yang hadir ke klinik di Jitra, Kedah.
Katanya, panggil telefon kira-kira pukul 4.40 petang itu menyatakan remaja perempuan itu mengadu sakit perut, loya, muntah dan tidak datang period.
“Hasil pemeriksaan dapati pesakit tidak mengandung dan telah memaklumkan kepada doktor tersebut dirinya pernah melakukan hubungan seksual dengan teman lelakinya,” katanya dalam kenyataan hari ini.
Menurut Ahmad Faizal, polis mendapati saksi penting dalam kes ini merupakan seorang doktor bernama Fatimatuz Zahra Abu Bakar yang bertugas semasa menerima pesakit tersebut.
“Oleh itu, hebahan ini bertujuan meminta supaya doktor tersebut menghadirkan diri ke Bahagian Siasatan Jenayah IBu Pejabat Polis Hulu Selangor.

“Saksi juga boleh menghubungi segera pegawai penyiasat, Inspektor Zulaikha Mohamed di talian 0360641222. – KOSMO! ONLINE.


Krisis Sudan: 29 warga Malaysia selamat, kedutaan beroperasi dari rumah duta
Oleh AMREE AHMAD

16 April 2023, 2:26 pm
PUTRAJAYA – Kementerian Luar memantau rapi perkembangan krisis di Sudan susulan pertempuran pasukan tentera negara itu dengan kumpulan Rapid Support Forces (RSF).
Menerusi kenyataan Wisma Putra di sini awal pagi tadi, pihak Kedutaan Besar Malaysia di Khartoum mengesahkan sebahagian besar bandar raya di ibu kota itu masih tegang.
“Setakat ini kesemua 29 rakyat Malaysia yang berada di Sudan, dengan kebanyakan ialah pelajar institusi pengajian tinggi, disahkan berada dalam keadaan selamat,” jelasnya.
Krisis di negara rantau timur benua Afrika itu bermula pada Khamis lalu apabila pasukan tentera kebangsaan menuduh RSF melakukan aktiviti yang menyalahi undang-undang.
Ketegangan ini membawa kepada pertempuran di Khartoum dan media melaporkan 10 askar dari kedua-dua pihak bertelagah itu maut manakala 30 orang awam juga terbunuh.
Mengulas lanjut, Wisma Putra berkata, pihak kedutaan ketika ini sedang berhubung rapat dengan semua warga Malaysia dan turut menawarkan bantuan konsular yang sewajarnya.

“Kedutaan yang terletak dalam Kompleks Petronas Sudan di Block 7, Nile Avenue, telah pun berpindah operasi buat sementara waktu di kediaman Duta Besar,” katanya.
Turut dikenali sebagai Rumah Malaysia dan terletak di House 17, Blok B21, Street Khalifa Abdullah, Daerah Al Riyadh, ia boleh dihubungi terus melalui telefon di +249 90 075 3633 dan +249 18 328 6379 atau menerusi e-mel rasmi [email protected]. – KOSMO! ONLINE


95 peratus pemandu silap sebut jenama BMW, Hyundai
Oleh KOSMO!

17 April 2023, 9:30 pm
LONDON – Satu kaji selidik menunjukkan hampir semua pemandu di Britain gagal menyebut jenama BMW dengan betul, lapor portal berita MailOnline semalam.
Firma broker sewa kenderaan, Select Car Leasing mendedahkan bahawa berdasarkan tinjauan terhadap 1,000 responden, sebanyak 95 peratus tidak mengetahui  cara untuk menyebut BMW dengan betul.
Syarikat pengeluar kereta itu, Bayerische Motoren Werke menyatakan bahawa cara betul menyebut jenama itu ialah ‘Bee-em-vee’.
Selain BMW, pemandu Britain juga mengalami kesukaran untuk menyebut dengan betul jenama kereta Hyundai yang mereka sebut sebagai ‘Hiyun-dai’ dan bukan ‘Hun-day’.
Hanya enam peratus pemandu kenderaan dalam tinjauan itu berjaya menyebut nama Hyundai dengan betul.
Jenama permotoran yang paling mudah disebut penduduk Britain ialah Renault dengan 44 peratus daripada mereka menyebutnya sebagai ‘Reh-noh’.

Dalam pada itu, kereta  Skoda sepatutnya  disebut sebagai ‘Schkoda’ tetapi 89 peratus orang tidak dapat menyebutnya dengan betul.
Jenama kereta yang paling sukar disebut ialah Volkswagen dengan hanya sembilan peratus penduduk Britan berjaya menyebutnya dengan betul. – Agensi


Kuota wajib siar animasi Malaysia mungkin diwujudkan
Oleh AMREE AHMAD

17 April 2023, 10:03 pm
CYBERJAYA – Kementerian Komunikasi dan Digital (KKD) bersedia untuk mewujudkan peraturan khas bagi mewajibkan stesen televisyen tempatan menyiarkan animasi Malaysia.
Menterinya, Fahmi Fadzil berkata, garis panduan itu dilihat seumpama skim Wajib Tayang untuk filem tempatan yang disiarkan di semua pawagam negara ini sejak 2005.
“Saya bersetuju dan secara prinsip menyokong syor itu kerana satu polisi sedemikian perlu dipertimbang agar hasil animasi kita dapat ditonton rakyat,” katanya kepada pemberita selepas menghadiri sesi Town Hall Industri Kreatif Siri Kedua di sini tadi.
Mengulas perkara itu, Fahmi memberi bayangan untuk ada peraturan seperti Skim Wajib Tayang yang dikuatkuasakan Perbadanan Kemajuan Filem Nasional Malaysia (Finas).
“Kita simpati dengar nasib pengusaha animasi itu yang macam disisih negara sendiri namun saya akan bincang dengan semua operator penyiaran untuk cuba bantu,” katanya.
Sehubungan itu, beliau memberi gambaran akan membawa isu ini kepada Kementerian Kewangan agar syarikat animasi diberikan insentif menjual kepada stesen di negara ini. – KOSMO! ONLINE


Melaka wujudkan semula pelancongan pendidikan
Oleh DIYANATUL ATIQAH ZAKARYA

17 April 2023, 11:51 pm
MELAKA – Melaka akan mewujudkan kembali industri pelancongan pendidikan di negeri ini dalam usaha membentuk generasi celik sejarah khususnya melibatkan pelajar di peringkat sekolah rendah dan menengah.
Pengerusi Jawatankuasa Pelancongan, Warisan, Seni dan Kebudayaan, Datuk Abdul Razak Abdul Rahman berkata, satu perbincangan sedang dilakukan bersama Perbadanan Muzium Melaka (Perzim) bagi merangka kursus yang boleh ditawarkan kepada pihak sekolah.
“Pelancongan pendidikan ini adalah demi memastikan anak-anak kita di peringkat sekolah tahu sejarah yang betul kerana kalau dilihat pada hari ini ramai pihak tidak bertanggungjawab menyelewengkan fakta.
“Saya juga telah menyebut di bawah rektor pendidikan dan penyelidikan Perzim untuk libatkan anak-anak muda ini dengan kursus yang sesuai untuk pelajar sekolah,” katanya kepada pemberita selepas majlis berbuka puasa di sebuah hotel di Kampung Bukit Cina, di sini, tadi.
Mengulas lanjut beliau berkata, persiapan rapi juga sedang dilakukan termasuk kerja-kerja menaik taraf muzium-muzium di negeri ini yang menjadi fasiliti utama sektor pelancongan pendidikan.
“Kita sedang buat persiapan dan memperhalusi fasiliti sedia ada kerana ia perlulah seiring dengan program-program pendidikan yang kita mahu anjurkan.

“Saya juga akan mencadangkan agar kita menjadikan hub sejarah pendidikan dalam Majlis Mesyuarat Kerajaan Negeri (MMKN) pada Rabu ini,” katanya.
Dalam perkembangan lain beliau memberitahu, pemain-pemain industri peloncongan telah bersedia untuk menerima peningkatan jumlah pelancong pada musim perayaan Aidilfitri ini.
Katanya, satu program menyambut kepulangan anak-anak perantau Melaka akan turut dilakukan di Plaza Tol Ayer Keroh pada Rabu ini. – KOSMO! ONLINE


100 anggota bersenjata dikerah buru polis pembunuh
Oleh KOSMO!

17 April 2023, 10:00 pm
BANGKOK – Lebih 100 anggota polis dan pegawai pasukan khas lengkap bersenjata dikerah ke kawasan Empangan Ratchaprapa, daerah Ban Ta Khun untuk memburu seorang anggota polis yang membunuh ahli keluarga sendiri termasuk isteri dan anak lelakinya, lapor akhbar Bangkok Post semalam.
Sarjan Mejar Atthaporn Wichian didapati membunuh enam orang di wilayah Surat Thani awal bulan ini termasuk isteri, anak lelaki dan bapa mentuanya.
Pihak berkuasa mendapat petunjuk yang menunjukkan Atthaporn bersembunyi di kawasan tersebut lalu mengerahkan sejumlah anggota untuk mencarinya termasuk di  hutan berhampiran Empangan Ratchaprapa.
Pasukan keselamatan mengadakan sekatan jalan raya dan membina pos pemeriksaan di  semua jalan dan laluan hutan menuju ke empangan berkenaan.  Empangan Ratchaprapa merupakan lokasi tarikan pelancong yang popular.
Perkembangan itu berlaku selepas mahkamah di wilayah Surat Thani meluluskan dua lagi waran tangkap terhadap Atthaporn kerana membunuh anak lelaki  dan isterinya, Panid.
Waran tangkap terdahulu membabitkan tuduhan membunuh, memiliki senjata secara haram dan membawa senjata api serta peluru di tempat awam tanpa alasan yang kukuh.

Atthaporn mengetuai sekumpulan lelaki bersenjata lengkap menyerbu rumah bapa mentuanya, Thammarong Nilniyom di Khirirat Nikhom pada 8 April lalu.
Dalam kejadian itu, empat orang terbunuh, termasuk Thammarong dan isterinya, Nilthip Palakachen, Pornsak Phetchu dan Thammarat Wichian.
Anak lelaki Atthaporn, Atthapol Wichian, 25, dan isteri baharunya, Panida Nilniyom, 34, kemudian ditemui mati ditembak. – Agensi


Gerai mercun terbakar di Chow Kit disiasat
Oleh HARRITH HISHAM

17 April 2023, 9:58 pm
KUALA LUMPUR – Polis membuka kertas siasatan membabitkan sebuah gerai jualan bunga api dan mercun yang terbakar di tepi Jalan Raja Bot, Chow Kit, di sini semalam.
Ketua Polis Daerah Dang Wangi, Asisten Komisioner Noor Dellhan Yahaya berkata, pihaknya menerima laporan berhubung kejadian pada pukul 3.43 petang hari ini.
Menurutnya, siasatan awal dijalankan mendapati kejadian berlaku pada pukul 10.50 malam dan gerai tersebut tidak mempunyai lesen.
“Justeru, Bahagian Siasatan Jenayah Ibu Pejabat Polis Daerah (IPD) Dang Wangi membuka satu kertas siasatan di bawah Seksyen 6 Akta Bahan Letupan 1957, Seksyen 233 Akta Komunikasi Dan Multimedia 1998.
“Siasatan sedang berjalan di mana individu yang terlibat telah dikenal pasti dan akan diambil keterangan serta tindakan lanjut,” katanya dalam kenyataan hari ini.
Tambah Noor Dellhan, orang ramai dinasihati agar tidak terlibat dalam sebarang aktiviti yang menyalahi undang-undang.

Terdahulu, Kosmo! melaporkan sebuah gerai yang menjual bunga api dan mercun terbakar sekali gus menyebabkan barangan dijual musnah dalam kejadian di Chow Kit, Kuala Lumpur.
Insiden tersebut tular menerusi video di media sosial memperlihatkan mercun-mercun yang dijual meletup serta mengundang kebimbangan orang awam yang berada di kawasan berkenaan. – KOSMO! ONLINE